Bersatu akan terus ditekan hingga Muhyiddin didakwa kata Saifuddin

Kerajaan dilihat tidak akan berhenti menekan Bersatu sehingga berjaya mengheret Pengerusinya, Tan Sri Muhyiddin Yassin ke muka pengadilan.

Ahli Majlis Pimpinan Tertinggi Bersatu, Datuk Seri Saifuddin Abdullah mendakwa strategi memburukkan Bersatu itu digunakan menjelang pilihan raya negeri (PRN) yang bakal berlangsung tidak lama lagi.

“Strategi yang mereka lakukan ialah untuk memburuk-burukkan Bersatu dan memburukkan (imej) Tan Sri Muhyiddin.

“Saya jangka mereka (kerajaan) tidak akan berhenti sehingga dapat perkara yang boleh membawa Tan Sri ke mahkamah.

“Dan ini mungkin diusahakan sebelum PRN di enam negeri yang dijangka pada Julai nanti,” katanya pada sidang media di pejabat PN Indera Mahkota, Kuantan hari ini, lapor Malaysiakini.

Dalam pada itu beliau yang juga Pengerusi PN Pahang menasihatkan kerajaan agar bersikap lebih rasional dalam berpolitik dan bukannya terdesak selpeas melihat Perikatan Nasional (PN) menerima sambutan daripada rakyat.

“Kita berpolitik pun harus berpada-padalah…sebagai sebuah kerajaan, kita bertanding dalam pilihan raya negeri (PRN) dengan cara adil dengan cara saksama.

“Jadi, kalau mereka (kerajaan) nak mencari kesalahan Tan Sri Muhyiddin Yassin, itu pada saya (menunjukkan kerajaan) memang terdesaklah, “ katanya.

Selain itu katanya, tindakan pembekuan akaun Bersatu sejak 1 Februari lalu juga bertujuan untuk melemahkan parti itu.

“Kalau dia rasa dengan cara membekukan akaun Bersatu maka kami akan gagal dalam PRN, itu belum tentu (boleh berlaku).

“Kita (Bersatu) juga terdiri daripada mereka yang mempunyai kegigihan dan tidak semestinya sentiasa mengharapkan wang dari ibu pejabat untuk beroperasi.

“Ramai dalam kalangan mereka ini dah lama berpolitik, setakat nak pergi berkempen, duit minyak duit tempat tidur, mereka tak mengharapkan (duit parti), mereka pergi sendiri saja,” katanya.


10 kematian BID semalam

Angka kematian akibat Covid-19 dalam tempoh 24 jam semalam (Selasa, 5 April) meningkat sedikit kepada 33 kes, berbanding 28 yang dilaporkan pada Isnin, menurut Kementerian Kesihatan (KKM), hari ini.

Sepuluh daripada jumlah kematian itu membabitkan pesakit meninggal dunia di luar fasiliti kesihatan, sebelum mayat mangsa dibawa ke hospital atau kes ‘brought in death’ (BID).

Bagaimanapun, tiada maklumat sama ada 10 kes BID semalam turut membabitkan kalangan 167,130 pesakit yang menjalani kuarantin di rumah kerana jangkitan tahap rendah yang tidak memerlukan rawatan intensif.

Jumlah kematian semalam menjadikan kumulatif keseluruhan sejak Mac 2020 lalu meningkat kepada 35,160 kes, termasuk 7,425 kes BID, menurut data laman sesawang CovidNOW yang dikemas kini jam 6.30 pagi tadi.

Berdasarkan data itu, Selangor merekodkan jumlah pesakit meninggal dunia tertinggi semalam, berbanding negeri-negeri lain dengan lapan kematian dilaporkan, menjadikan kumulatif sebanyak 10,559 kes.

Data kematian mengikut kumpulan umur di Selangor minggu lepas menunjukkan, 16 kes membabitkan pesakit berusia 80 tahun dan ke atas, diikuti 13 kes (70-79 tahun); 60-69 tahun (sembilan); 40-49 tahun (lapan); masing-masing tiga kes bagi usia 50-59, dan 30-39 tahun; dan masing-masing satu kes berusia 12-17, serta 0-4 tahun.

Bagi negeri-negeri lain, Perak merekodkan enam kes kematian semalam, diikuti Kedah (empat); Sarawak (tiga); masing-masing dua di Johor, Kelantan, Negeri Sembilan, Pahang, serta Perlis; dan masing-masing satu di Pulau Pinang serta Kuala Lumpur.

Tiada kes kematian dilaporkan di Melaka, Sabah, Terengganu, Labuan dan Putrajaya.

Pecahan kes berkaitan Covid-19 di setiap negeri sehingga 5 April 2022.


Harga roti Gardenia juga naik, bukan sahaja ayam dan sayur

Pengeluar roti dan ban Gardenia mengumumkan kenaikkan harga sedikit bagi produknya berkuatkuasa mula 1 Disember ini.

Antara produk yang terbabit adalah Gardenia Original Classic 400g berharga RM2.80 sebuku (naik daripada RM2.50), Gardenia Original Classic Jumbo 600g berharga RM4 (naik daripada RM3.55), dan Gardenia Bran & WheatGerm 400g berharga RM2.90 (naik daripada RM2.50).

Selain itu, harga Gardenia Fluffy Buns akan dinaikkan kepada RM3.70, dan Gardenia Puazz Buns kepada RM1.30.

Dalam surat yang ditujukan kepada peruncit, syarikat itu berkata, semakan harga itu disebabkan peningkatan kos bahan mentah dan caj pengangkutan.

Berhubung isu kenaikkan tersebut, Kementerian Perdagangan Dalam Negeri dan Hal Ehwal Pengguna (KPDNHEP) berkata, ia masih belum menghubungi Gardenia dan pihaknya akan bertemu pengurusan syarikat itu esok sebelum mengeluarkan kenyataan.

Gardenia bukanlah satu-satunya pembekal hasil makanan yang menyemak atau menaikkan harganya, dengan harga sayur-sayuran turut meningkat baru-baru ini.


Rizab antarabangsa BNM terendah dalam 6 bulan

Rizab antarabangsa Bank Negara Malaysia (BNM) merosot ke paras terendah dalam tempoh enam bulan pada bulan lepas berikutan kemerosotan dalam rizab mata wang asing, kata Kenanga Research, lapor BH.

Pada 31 Mei 2023, rizab antarabangsa BNM berjumlah AS$112.7 bilion yang mana ia memadai untuk membiayai 4.8 bulan import barangan dan perkhidmatan serta 1.0 kali jumlah hutang luar negeri jangka pendek.

Kenanga Research berkata rizab mata wang asing merosot 1.6 peratus bulan ke bulan kepada AS$100.3 bilion iaitu penurunan bulanan terbesar sejak Jun 2022, berpotensi disebabkan oleh operasi campur tangan tukaran asing BNM untuk menyokong ringgit.

Katanya, aset rizab lain susut 2.9 peratus bulan ke bulan kepada AS$2.7 bilion, merosot mendadak dalam lapan bulan.

“Kedudukan rizab Tabung Kewangan Antarabangsa merosot ke paras terendahnya dalam enam bulan sebanyak AS$1.4 bilion sementara Hak Pengeluaran Khas (SDR) dan emas kekal agak tidak berubah.

“Dari segi ringgit, rizab BNM susut di bawah RM500 bilion (-RM8.2 bilion atau -1.6 peratus bulan ke bulan kepada RM496.8 bilion), paras terendah dalam tujuh bulan,” kata Kenanga Research dalam nota penyelidikannya.

Mengenai pergerakan ringgit berbanding dolar Amerika Syarikat (AS), Kenanga Research berkata ringgit melemah melebihi paras siling RM4.50 secara purata berbanding dolar AS.

Katanya, penyusutan itu didorong oleh peningkatan semula penghindaran risiko yang dicetuskan oleh krisis siling hutang AS, data ekonomi AS yang kukuh dan kenyataan yang lebih tegas daripada beberapa pegawai Rizab Persekutuan AS.

Katanya, nota tempatan itu juga terus tertekan oleh kejatuhan nilai yuan di tengah-tengah penunjuk makroekonomi China yang lebih lemah daripada jangkaan.

Mengenai unjuran ringgit berbanding dolar AS menjelang akhir tahun, Kenanga Research berkata walaupun ringgit mungkin terus diniagakan di atas paras 4.60 dalam beberapa hari akan datang, pihaknya mengekalkan prospek neutral kepada meningkat untuk mata tempatan pada separuh kedua 2023.

Ia berkata, ringgit bersedia untuk mendapat manfaat daripada potensi kenaikan yuan kerana pemulihan China dijangka meningkat pada masa hadapan.

Ia ditambah pula dengan landskap politik Malaysia yang agak stabil dan prospek ekonomi yang kukuh, dijangka memberikan sokongan kepada ringgit, katanya.

“Selain itu, apabila pertumbuhan ekonomi AS semakin perlahan, mungkin terdapat penurunan dalam permintaan untuk dolar AS, yang akan memanfaatkan nota tempatan

“Walau bagaimanapun, sebarang kejutan menaik dalam bacaan inflasi AS mungkin mengubah naratif ini,” katanya.

Mengenai OPR, Kenanga Research berkata, memandangkan inflasi teras dan keseluruhan dijangka dalam trend menurun beberapa bulan akan datang, kemungkinan BNM akan memilih untuk mengekalkan OPR pada 3.00 peratus sehingga sekurang-kurangnya akhir tahun ini.


Indonesia ‘jual’ dos penggalak

Kerajaan Indonesia akan mula melaksanakan program vaksinasi dos penggalak secara berbayar mulai 12 Januari ini, namun masih tidak menetapkan tarif harga untuk suntikan berkenaan.

Perkara itu diumumkan sendiri oleh jurucakap vaksinasi Covid-19 di Kementerian Kesihatan Indonesia, Dr Siti Nadia Tarmizi.

Sebelum ini, tular di media sosial mengenai harga bagi suntikan dos penggalak yang bakal dikenakan oleh kerajaan terhadap penduduk di republik itu.

Namun, khabar angin itu disangkal oleh kementerian tersebut dan menjelaskan harga itu bukan di Indonesia, sebaliknya di luar negara.

“Kerajaan masih belum menetapkan tarif tetap harga dos penggalak dan pihak kami akan mengumumkannya secepat mungkin.

“Harga yang tular di media sosial itu bukanlah harga di Indonesia, sebaliknya di luar negara,” jelasnya.

Tambahnya, ketetapan harga perlu melibatkan pelbagai pihak dan sehingga kini, pihak kementerian masih belum mengadakan perbincangan dengan organisasi berkaitan.

Sebelum ini, Menteri Kesihatan, Budi Gunadi Sadikin memaklumkan terdapat lebih 21 juta orang populasinya sudah mendaftar untuk mendapatkan suntikan dos penggalak.

Sehingga semalam, Indonesia merekodkan 299 kes baharu dan tiga kematian akibat Covid-19, menjadikan angka keseluruhan kes di republik itu mencecah hampir 4.3 juta dan 144,000 korban sejak awal tahun 2020.

Manakala, hari ini republik itu turut melaporkan pertambahan 92 kes dari varian Omicron menjadikan angka kumulatif dari varian baharu itu sebanyak 254 kes, dengan 239 daripadanya melibatkan kes import dan 15 kes lain adalah penularan tempatan. – Agensi


Ramai benar rakyat Malaysia keliru apa sebenarnya jaga SOP

Saya nampak ramai benar rakyat Malaysia keliru apa sebenarnya jaga SOP. Senarai kelakuan dibawah adalah tidak mengikut SOP:

1. Bersalaman. Mana boleh bersalam-salam. Peluk cium lagilah. Ini tidak memenuhi SOP kekalkan penjarakan fizikal > 1m

2. Makan bersama bukan dengan keluarga yang duduk serumah tidak memenuhi SOP penjarakan fizikal; lagi-lagi kena buka pelitup muka. Jadi, jangan makan beramai-ramai. Apa salahnya makan seorang diri terutama semasa kerja. Melepak lagilah. Keluar makan ramai-ramai lagilah. Elakkan.

3. Pergi ke mall; keluar beramai-ramai tidak ikut SOP. Bawak anak-anak kecil lagi. Keluar bila perlu sahaja. Seorang keluar untuk beli barangan untuk makan / kehidupan asas cukup lah. Tolonglah jangan salahkan kerajaan buka mall. Mall dibuka bukan untuk anda engkar SOP.

4. Tidak memakai pelitup muka dengan betul sepenuh masa bila keluar rumah termasuk semasa bekerja. Jangan sekali-kali bercakap dengan sesiapa yang tidak memakai pelitup muka. Menapak satu langkah keluar rumah pun kena pakai pelitup muka.

5. Jangan bersama-sama dengan orang lain di kawasan tertutup lebih daripada 15 minit walaupun kesemuanya pakai pelitup muka. Jika perlu sangat nak berada di situasi ini, pakai facesheild.

6. Ziarah menziarah salah. Yang ini saya tengok merata-rata punca kes sekarang. Hanya duduk di rumah sendiri. Sikap tidak apa inilah yang bermasalah. “Sekejap saja; lagi pun apa salahnya”. Kalau tidak rasa salah pada diri sendiri, rasalah bersalah kepada masyarakat Malaysia.

7. Sebagai tuan rumah, jangan buka pintu kepada orang lain. Kalau buka, anda salah. Membawang lebih 15 minit dengan jiran tepi pagar pun jangan; walaupun semua pakai pelitup muka.

8. Kalau anda tahu anda kontak rapat atau anda tidak menjaga SOP semasa keluar rumah, tinggal seorang diri. Lawat bilik ke bilik didalam satu rumah pun tidak boleh. Serupa juga jika anda PUS (individu di bawah pemantauan), iaitu anda ada kontak dengan seorang yang kontak rapat pesakit positif.

Kalau tidak ada bilik berasingan, jauhi keluarga dan jangan makan bersama. Tak perlu ‘jaga’ hati orang lain. Beri mereka kesedaran, terangkan apa maksud norma baru. Anda selamat, keluarga anda selamat dan anda mungkin menyelamatkan mereka dan keluarga mereka juga.

Dr Rafidah Abdullah


Belanda rampas 14 kapal layar mewah dimiliki individu elit Rusia

Kerajaan Belanda mendakwa sudah merampas 14 kapal layar mewah yang dimiliki oleh individu elit Rusia, ia sebagai tindakan balas terhadap Moscow yang dikenakan sekatan ekoran pencerobohannya ke atas Ukraine.

Menteri Luar Wipke Hoekstra berkata aset yang dirampas itu termasuk 12 “kapal layar besar”, ia berukuran panjang lebih 114 kaki yang sedang dalam pembinaan di Belanda dan dua lagi sedang menjalani penyelenggaraan berjadual.

Pihak limbungan sudah dimaklumkan penghantaran kapal layar kepada pemiliknya adalah tidak dibenarkan semasa tempoh sekatan dilaksanakan.

Siasatan lanjut juga sedang dijalankan terhadap 15 limbungan kapal Belanda dan lima perniagaan.

Hoekstra menambah AS$563 juta aset milik Rusia juga sudah dibekukan pihak berkuasa Belanda dan AS$169 juta dalam transaksi sudah disekat.

Amerika Syarikat mengumumkan sekatan baharu sempena persidangan G7 dan Kesatuan Eropah, yang juga dianggotai Belanda, menyasarkan anak perempuan Presiden Rusia Vladimir Putin.

Anak perempuan sulung Putin, Vorontsova tinggal di Moscow tetapi sebelum ini menetap di Amsterdam bersama suami warganegara Belanda kelahiran Rusia, Jorrit Faassen.

Selepas tentera pro-Rusia menembak jatuh pesawat MH17 milik Malaysia Airlines di ruang udara Ukraine sehingga membunuh 298 orang, penduduk dan pegawai di bandar itu menggesa beliau diusir dari Belanda.


ESSCom tangkap lapan anggota Abu Sayyaf bersembunyi di Sabah

Pasukan keselamatan Kawasan Keselamatan Khas Pantai Timur Sabah (ESSCom) menahan lapan anggota kumpulan Abu Sayyaf yang melarikan diri dari Filipina dalam operasi khas di Taman Sri Arjuna, Beaufort, dua hari lalu.

Pesuruhjaya Polis Sabah, Datuk Hazani Ghazali berkata anggota Abu Sayyaf itu ditangkap bersama 29 lagi individu, semuanya warganegara Filipina, dalam operasi di kawasan paya bakau pada jam 3 pagi itu.

“Kita telah semak dengan pasukan keselamatan Filipina dan mereka mengesahkan lapan lelaki itu ahli kumpulan Abu Sayyaf yang melarikan diri ke Sabah hasil operasi dijalankan pasukan keselamatan di selatan Filipina.

“Semakan dengan pihak Filipina juga mendapati dua daripada ahli kumpulan Abu Sayyaf itu dinamakan dalam senarai orang dikehendaki kerajaan Filipina,” katanya pada sidang media di Kota Kinabalu, hari ini.

Memetik laporan Bernama Hazani berkata siasatan awal mendapati mereka yang ditahan itu tidak terlibat dengan kegiatan menculik untuk wang tebusan di negeri ini dan dipercayai mahu menjadikan Sabah sebagai tempat persembunyian.

Hazani berkata, operasi itu hasil kerjasama polis, ESSCom serta pasukan keselamatan Filipina, dan mereka yang ditahan telah direman selama tujuh hari bermula semalam bagi membantu siasatan.

“Ketika ditahan kita menemui beberapa dokumen antaranya resit pengenalan sementara Malaysia yang dipercayai palsu… kita juga percaya mereka ada bawa senjata api dari Filipina tetapi tidak ditemui ketika ditahan, jadi kita mahu cari di mana mereka sembunyikan senjata api itu.

“Kita mahu cari siapa ‘established contact’ mereka di Sabah ini, berapa lama sudah berada di sini dan laluan mereka ke sini…perlu diingatkan mereka yang didapati bersekongkol boleh diambil tindakan mengikut undang-undang kerana bersubahat,” katanya.

Katanya dua ahli kumpulan Abu Sayyaf yang berada dalam senarai dikehendaki Kerajaan Filipina pernah terbabit dalam pertempuran dengan pasukan keselamatan negara itu selain turut terbabit dalam beberapa kes penculikan warga asing di Filipina.


Sultan Johor ingatkan jangan jadikan DUN sebagai sangkar beruk

Sultan Johor Sultan Ibrahim Almarhum Sultan Iskandar bertitah baginda tidak ragu-ragu untuk membubarkan Dewan Undangan Negeri (DUN) Johor jika ada usul yang menganggu-gugat kerajaan yang ada hari ini.

Baginda juga memberi amaran agar DUN Johor tidak dijadikan sangkar beruk dengan perbalahan di kalangan Ahli Dewan Undangan Negeri (ADUN) yang tidak langsung membantu rakyat tang terkesan akibat pandemik Covid-19.

“Awak semua jangan pentingkan diri sendiri. Rakyat di luar sana tengah susah, ada yang kelaparan, ada yang hilang pekerjaan dan ada juga yang sedang bertarung nyawa akibat wabak Covid-19.

“Ini bukan masanya untuk berbalah tetapi ini adalah masa untuk bersatu dan bekerjasama. Jangan tanya kepada orang lain, apa yang telah dibuat untuk bantu rakyat tetapi lihatlah, cermin muka sendiri.

“Ingin juga saya ingatkan bahawa Dewan Negeri ini adalah tempat untuk berbincang dan membuat ketetapan bagi kepentingan rakyat dan negeri Johor. Jangan cemarkan Dewan saya ini dengan perangai yang buruk.

“Ini adalah Dewan yang mulia, bukan Dewan sangkar beruk. Ingat pesanan saya tuan speaker. Jalankan keja baik-baik,” titah baginda ketika perasmian persidangan keempat Dewan Undangan Negeri Johor di Bangunan Sultan Ismail di sini hari ini.

Dalam menasihatkan semua 56 ADUN mementingkan nasib rakyat, Sultan Ibrahim turut mengingatkan baginda tidak akan melayan permainan politik mana-mana wakil rakyat yang terus bertelagah sampai menganggu-gugat negeri dan kerajaan Johor.

“Jika berlaku keadaan yang menjatuhkan kerajaan saya sekarang, maka saya tidak teragak-agak untuk membubarkan Dewan Negeri Johor. Saya rasa tidak perlu ada wakil rakyat jika masing-masing hanya fikirkan tentang kedudukan sendiri, bukannya kepentingaan rakyat,” titah baginda.

Baginda bertitah setelah wabak Covid-19 ini terkawal rakyat boleh memilih ahli dewan yang baharu.

“Selepas ini, pilihlah yang betul-betul pemimpin yang jujur dan ikhlas mahu berkhidmat untuk rakyat,” titah baginda.

Persidangan ditangguhkan ke Ahad depan.


Cuaca panas ekstrem: Orang ramai dinasihatkan tidak keluar rumah

Orang ramai dinasihatkan tidak keluar rumah jika tiada keperluan ketika cuaca panas melampau melanda negara bagi mengelakkan serangan strok haba.

Menteri Kesihatan, Dr Zaliha Mustafa berkata meskipun kes strok haba masih terkawal namun golongan berisiko dan kanak-kanak perlu menjaga kesihatan.

“Memang kita ada dengar kes strok haba beberapa hari lalu membabitkan kanak-kanak 11 tahun dan 19 bulan kes ini masih terkawal.

“Namun, kita nasihatkan orang ramai khususnya kanak-kanak dan golongan dewasa yang berisiko supaya menjaga kesihatan dan tidak keluar rumah jika tiada keperluan.

“Kementerian memantau perkembangan perkara ini setiap hari,” katanya selepas mengadakan lawatan di Hospital Tuanku Fauziah (HTF) di Kangar hari ini.

Media sebelum ini melaporkan kematian dua kanak-kanak di Kelantan dipercayai akibat strok haba.

Dalam perkembangan lain, Dr Zaliha menggalakkan pelajar sekolah mengenakan pelitup muka bagi mengekang penularan virus Covid-19 yang semakin meningkat kebelakangan ini.

“Sekiranya murid bergejala, kita minta ibu bapa untuk memantau perkembangan anak mereka. Jika tidak perlu hadir ke sekolah selepas berjumpa doktor, maka tindakan (tidak pergi ke sekolah) itu haruslah diambil,” katanya.


Bukan kuasa SPRM siasat hakim langgar etika, kata peguam Sabah

Suruhanjaya Pencegahan Rasuah Malaysia (SPRM) tidak mempunyai kuasa untuk membuat kesimpulan bahawa Hakim Mahkamah Rayuan Datuk Mohd Nazlan Mohd Ghazali mempunyai konflik kepentingan atau telah melanggar Kod Etika Hakim 2009, kata Persatuan Undang-Undang Sabah (SLS).

Pada masa sama, SLS – sekutu Majlis Peguam malaysia – turut menggesa SPRM supaya lebih menghormati pengasingan kuasa dan hanya menjalankan tugas mereka untuk melakukan siasatan.

Presiden SLS, Roger Chin melahirkan kebimbangan terhadap kes Mohd Nazlan kerana kuasa SPRM hanya untuk siasatan rasuah.

Katanya Akta SPRM 2009 adalah undang-undang yang menetapkan SPRM sebagai badan berkanun, dan undang-undang ini menyatakan fungsi pegawai SPRM, termasuk penyiasatan ke atas kesalahan rasuah yang disyaki atau cubaan atau konspirasi untuk melakukan rasuah.

Beliau berkata Akta SPRM 2009 ini tidak menyebut istilah seperti “etika”.

“Kesalahan-kesalahan di bawah akta itu tidak menghairankan semuanya berkaitan dengan rasuah, termasuk antara lain kesalahan memberi atau menerima suapan secara rasuah, menarik balik tender secara rasuah, rasuah, dan menggunakan pejabat untuk suapan.

“Apa yang penting untuk diberi perhatian ialah perkataan ‘etika’ dan frasa ‘konflik kepentingan’ tidak muncul sekali pun dalam akta ini,” katanya dalam satu kenyataan hari ini (7 April 2023).

Chin membezakannya dengan Kod Etika Hakim 2009, yang memperkatakan etika dan konflik kepentingan serta menyenaraikan piawaian kelakuan untuk hakim.

Chin berkata, Jawatankuasa Etika Hakim harus berperanan untuk melihat sebarang dakwaan pelanggaran etika oleh hakim, bukannya SPRM yang berperanan menyiasat dakwaan kesalahan rasuah.

“Sebarang aduan terhadap hakim yang didakwa melakukan pelanggaran Kod Etika hendaklah dibuat secara bertulis kepada Ketua Hakim Negara dan boleh disiasat oleh Jawatankuasa Etika Hakim, bukan SPRM.

“Dalam erti kata lain, SPRM tidak berada dalam kedudukan untuk menyiasat atau membuat kesimpulan mengenai sebarang dakwaan konflik kepentingan atau pelanggaran Kod Etika, seperti yang dilihat telah dilakukan (terhadap Mohd Nazlan),” katanya.

Sambil mengakui bahawa tiada siapa – termasuk hakim – berada di atas undang-undang dan SPRM mesti menyiasat semua kesalahan berkaitan rasuah, Chin menegaskan bahawa rasuah adalah perkara yang sama sekali berbeza daripada perkara etika atau konflik kepentingan.

Merujuk kepada komen pengerusi panel semakan operasi SPRM, Datuk Ahmad Rosli Mohd Sham semalam bahawa SPRM bertanggungjawab untuk menyiasat dakwaan rasuah, salah guna kuasa atau penyelewengan, SLS bagaimanapun berkata SPRM perlu lebih berhati-hati kerana skop kuasanya tidak termasuk dakwaan pelanggaran etika.

“Bagaimanapun, perbezaan yang nampaknya terlepas oleh SPRM ialah rasuah adalah konsep yang berasingan daripada konflik kepentingan atau pelanggaran Kod Etika.

“Walaupun ada kemungkinan bahawa tindakan tertentu boleh menyebabkan, sebagai contoh, kedua-dua rasuah dan pelanggaran Kod Etika, SPRM sepatutnya lebih berhati-hati dalam penemuannya dan lebih sedar tentang bidang kuasanya,” katanya.

Chin kemudian berkata doktrin pengasingan kuasa harus dihormati di mana di bawah doktrin itu, tiga cabang kerajaan – eksekutif (termasuk SPRM); badan perundangan; dan badan kehakiman – masing-masing menjalankan kuasa mereka secara bebas.

“SLS akan menggesa SPRM dan semua badan atau orang lain yang berkuasa untuk menghormati pengasingan peranan masing-masing, untuk mengelakkan terus merosakkan keyakinan orang ramai terhadap institusi Malaysia, dan tidak mengganggu satu sama lain secara tidak perlu,” katanya.

Beliau menunjukkan bahawa peguam Sabah bersedia untuk berarak untuk mempertahankan kebebasan badan kehakiman jika diperlukan.

“SLS telah dan akan sentiasa berdiri dan berarak, apabila perlu, untuk kebebasan badan kehakiman,” katanya.

Kenyataan SLS hari ini dibuat selepas kononnya kebocoran surat SPRM kepada Ketua Hakim Negara, Tun Tengku Maimun Tuan Mat di mana SPRM kononnya membuat “penemuan” atau “pandangan” bahawa hakim bicara melibatkan Datuk Seri Najib Razak, kononnya melanggar Kod Etika Hakim.

Tetapi presiden semasa Majlis Peguam Malaysia dan 14 bekas presidennya telah menegaskan bahawa SPRM tidak mempunyai kuasa untuk membuat penemuan sedemikian.


Hampir 10,000 penduduk Kelantan gagal hadir terima vaksin Covid-19

Hampir 10,000 penduduk Kelantan, terutama warga emas yang berusia 60 tahun ke atas didapati gagal hadir untuk menerima vaksin Covid-19 pada tarikh yang ditetapkan, kata Pengarah Jabatan Kesihatan Negeri, Dr Zaini Hussin.

Memetik laporan Malaysiakini, beliau berkata, kebanyakan mereka yang tidak hadir itu memberi alasan masalah kesihatan, hal peribadi dan menunda ke tarikh lain.

“Selain itu ramai juga yang tidak memaklumkan sebarang alasan kepada Pusat Pemberian Vaksin (PPV). Kesemua yang tidak hadir mendapat suntikan vaksin ini adalah mereka yang berdaftar bagi fasa kedua.

“Kita bila dapat senarai sehari atau dua hari sebelum, pihak kita akan menghubungi setiap orang sama ada mereka boleh hadir atau tidak pada masa yang ditetapkan,” katanya hari ini.

Kelantan hari ini mencatatkan 451 kes baharu Covid-19 dalam tempoh 24 jam sehingga 12 tengah hari tadi.

Dr Zaini mendedahkan ada juga kes yang gagal dihubungi dan tidak menjawab panggilan pemberitahuan janji temu untuk menerima vaksin.

“Bukan 100 peratus kita dapat hubungi kerana terlalu ramai yang mendaftar di aplikasi MySejahtera dan ada juga dalam kalangan mereka yang tidak menjawab panggilan,” katanya.

Beliau mengingatkan mereka yang mahu menunda tarikh atau lokasi PPV perlu menghubungi hotline MySejahtera untuk berbuat demikian.

Katanya, Jabatan Kesihatan Negeri akan menghubungi orang lain untuk menerima vaksin sekiranya individu yang telah dijadualkan untuk menerima vaksin tidak hadir pada tarikh yang telah ditetaokan.

“Setakat ini, kami membuka PPV di Kota Bharu, Pasir Putih, Jeli, Machang, Kuala Krai dan Bachok. Sehingga semalam, lebih 340,000 individu mendaftarkan melalui MySejahtera dan jumlah berkenaan masih rendah,” katanya.


Banjir: 224 jalan di tujuh negeri terjejas

Sebanyak 98 jalan Persekutuan dan 126 jalan negeri terjejas akibat banjir yang melanda tujuh negeri iaitu Selangor, Negeri Sembilan, Terengganu, Kelantan, Melaka, Pahang dan Kedah.

Menurut Pusat Kawalan Operasi Bencana, Agensi Pengurusan Bencana Negara (NADMA) laluan terjejas membabitkan kejadian banjir kilat, banjir, cerun runtuh, jalan runtuh, jalan mendap dan jambatan rosak di 224 lokasi di tujuh negeri setakat 2 petang ini.

“Ada laluan yang masih ditutup untuk semua jenis kenderaan dan ada antaranya dibuka untuk kenderaan berat,” kata NADMA dalam kenyataan hari ini.

Laluan yang telah dibuka untuk semua jenis kenderaan termasuk jalan Jeli-Dabong, Kuala Krai dan jalan Padang Kambing, Alor Gajah, Melaka.

Dua laluan yang hanya dibuka untuk kenderaan ringan ialah jalan GAP-Bukit Fraser, Hulu Selangor dan jalan Jenderam-Sepang.

Antara laluan yang dibuka untuk kenderaan berat ialah jalan Seri Keledang, Hulu Selangor, jalan Kampung Jenjarom, Kuala Langat dan jalan Banting-Semenyih di Selangor.

Di Pahang jalan Jerantut-Maran, jalan Bukit Setongkol 2, Kuantan, Jalan Desa Mesra, jalan utama Jengka Utara/Selatan, Maran dan jalan Pekan-Batu Balik, Pekan.


Peguam Rosmah positif Covid-19, perbicaraan rasuah solar ditangguh

Seorang peguam kepada isteri bekas Perdana Menteri, Datin Seri Rosmah Mansor diberitahu sah positif Covid-19 dan kes perbicaraan berhubung projek tenaga solar di sekolah luar bandar Sarawak hari ini ditangguhkan.

Perkara itu dimaklumkan Timbalan Pendakwa Raya Kanan Datuk Seri Gopal Sri Ram memaklumkan kepada mahkamah tinggi, bahawa peguam Datuk Akberdin Abdul Kader disahkan positif Covid-19 pada 12 Februari semasa awal prosiding hari ini.

Sementara itu, dua lagi peguam Rosmah, Datuk Jagjit Singh dan Azrul Zulkifli Stork pula terpaksa menjalani kuarantin kendiri kerana mereka adalah kontak rapat selepas bertemu dengan Akberdin pada 10 Februari lalu.

Dalam pada itu, Hakim Mohamed Zaini Mazlan, berkata pihak pembelaan juga dimaklumkan mengenainya melalui surat yang diterima daripada firma guaman Jagjit Singh & Co.

Sementara itu, mahkamah diberitahu bahawa Rosmah memfailkan permohonan untuk memanggil semula saksi utama pendakwaan ke-17, iaitu Pengarah Urusan Jepak Holdings, Saidi Abang Samsudin.

Sri Ram berkata, pendakwaan akan menjawab afidavit permohonan itu selewat-lewatnya Khamis ini.

Sehubungan itu,Mohamed Zaini menetapkan pada 23 Februari ini untuk menyambung perbicaraan dengan pihak pendakwaan menyoal balas saksi akhir pembelaan iaitu bekas Pegawai Khas di Bahagian First Lady of Malaysia (FLOM) Jabatan Perdana Menteri (JPM), Datuk Seri Siti Azizah Sheikh Abod.

Perbicaraan kes itu sudah memasuki peringkat akhir di mana mahkamah dijangka akan menutup kes selepas selesai mendengar keterangan saksi pembelaan.

Mahkamah juga akan mendengar permohonan Rosmah untuk memanggil semula Saidi pada tarikh sama.

Pada 15 November 2018, Rosmah mengaku tidak bersalah di Mahkamah Sesyen, di sini, atas dua tuduhan meminta rasuah wang tunai RM187.5 juta dan menerima RM1.5 juta berhubung projek pembekalan dan pemasangan tenaga solar di sekolah luar bandar di Sarawak.

Bagi pertuduhan pertama, Rosmah didakwa meminta suapan untuk dirinya sendiri RM187.5 juta, yang dibuat melalui bekas pegawai khasnya Datuk Rizal Mansor, iaitu 15 peratus nilai kontrak daripada Saidi.

Bagi pertuduhan kedua, beliau didakwa menerima rasuah berjumlah RM1.5 juta daripada Saidi sebagai upah membantu Jepak Holdings mendapatkan projek itu.

Rosmah didakwa mengikut Seksyen 16(a)(A) Akta Suruhanjaya Pencegahan Rasuah Malaysia 2009 dan boleh dihukum di bawah Seksyen 24(1) akta sama.

Sabit kesalahan, ia memperuntukkan hukuman penjara maksimum 20 tahun dan denda tidak kurang lima kali ganda jumlah atau nilai suapan atau RM10,000, mengikut mana yang lebih tinggi.

Pada 10 April 2019, Rosmah sekali lagi dihadapkan ke Mahkamah Sesyen atas pertuduhan menerima suapan RM5 juta daripada Saidi menerusi Rizal kerana membantu Jepak Holdings mendapatkan projek serupa.

Semua kes itu dipindahkan dari Mahkamah Sesyen ke Mahkamah Tinggi untuk perbicaraan yang bermula 5 Februari 2020.


Sudah tidak ada rasa malu ke? peguam persoal pengampunan ahli politik

Isu pengampunan ahli politik mendapat perhatian umum kebelakangan ini, ia selepas UMNO membuat permohonan untuk membebaskan bekas Perdana Menteri Datuk Seri Najib Razak menerusi proses tersebut.

UMNO nampaknya bersungguh-sungguh mahu membebaskan Najib walaupun sudah disabitkan dalam kes rasuah SRC International Sdn Bhd yang mengakibatkan negara hilang puluhan juta hasil salah laku dilakukannya.

Peluang terhidang selepas UMNO menjadi parti dalam membentuk kerajaan pusat walaupun pemimpin utamanya sedang berdepan pendakwaan di mahkamah, malahan Presidennya, Datuk Seri Ahmad Zahid Hamidi sebelum ini juga memohon untuk membatalkan pertuduhan kes rasuah Yayasan Akalbudi dihadapinya.

Seorang peguam terkenal, Rafique Rashid menyuarakan kebimbangan terhadap usaha UMNO mendapatkan pengampunan diraja bagi bekas perdana menteri Najib Razak yang sedang menjalani hukuman penjara.

Ujarnya, permohonan pengampunan diraja yang oleh ahli-ahli politik seakan menjadi trend terbaru, menyifatkannya sebagai satu keadaan yang amat kritikal sedang berlaku dalam sistem perundangan di Malaysia.

Beliau juga menimbulkan persoalan tentang bagaimana terlalu mudah sekali bagi para penganalisis politik tempatan bercakap tentang pengampunan diraja dengan hujah untuk memperkukuh kerajaan semasa.

Soalnya, bagaimana begitu mudah rakyat Malaysia dipermainkan dengan isu politik dan personaliti tertentu sehingga mengenepikan perkara undang-undang dan sistem kehakiman negara.

“Malaysia ini dah tak ada rasa malu ke?

“Kini, seolah-olah melakukan jenayah asalkan anda terkenal dan ahli politik kita boleh terima.

“Walaupun melakukan jenayah. Sedangkan jenayah itu adalah penyelewengan, salah guna kuasa, wang rakyat dan sebagainya,” katanya menurut laporan MalaysiaNow.

Kenyataan ini dikeluarkan selepas timbul cakap-cakap bahawa Lembaga Pengampunan Diraja dalam proses membincangkan pengampunan terhadap Najib yang kini sedang menjalani 12 tahun hukuman penjara.

Pada 31 Mac, sidang lima hakim di Mahkamah Persekutuan secara majoriti menolak permohonan Najib meminta pensabitan dan hukumannya disemak semula.

Mengulas lanjut, Rafique turut menyuarakan kebimbangan trend tersebut kemudian hari akan mencetuskan satu bentuk normalisasi dalam kalangan ahli politik yang disabitkan kesalahan jenayah.

“Adakah kita (akan) sampai ke tahap itu?”

Dalam pada itu, peguam Haniff Khatri membangkitkan isu ini berupaya menimbulkan kebimbangan sama ada pengampunan diraja di bawah bidang kuasa mutlak Agong melibatkan pengampunan hukuman dan juga pengampunan sabitan.

Persoalan ini katanya berkait rapat dengan usaha memohon pengampunan diraja Najib di mana adakah beliau boleh membuat permohonan pengampunan hukuman tetapi juga sabitan.

“Sebab apa, kalau kita ingat (Datuk Seri) Anwar Ibrahim, dia satu negara dia jaja bahawa pada 16 Mei (2018) bukan sahaja hukumannya diampunkan tetapi sabitannya diampunkan.

”Seolah-olah tidak ada lagi rekod jenayahnya,” katanya merujuk kepada pengampunan diraja Anwar pada Mei 2018 selepas kemenangan Pakatan Harapan (PH) dalam Pilihan Raya Umum ke-14 (PRU-14).

Menurut Haniff, persoalan tentang memberikan pengampunan hukuman bukan lagi isu kerana ianya sudah jelas menjadi kuasa mutlak dan budi bicara Agong.

“Tetapi, bolehkah Agong batalkan sabitan iaitu penemuan kebersalahan oleh mahkamah? Itulah isu dia pada masa pengampunan diraja Anwar muncul.”

Ini kerana katanya, di dalam dokumen Anwar tidak disebut mengenai pengampunan sabitan tapi kalau dalam dokumen Najib tiba-tiba ada pembatalan sabitan mungkin ianya akan dicabar lagi oleh sesiapa.

“Dan masa itu mahkamah kena buat keputusan sebab masa kes Anwar, mahkamah tidak buat keputusan. Sebab mahkamah mendapati tiada pengampunan sabitan.

“Inilah perkara yang menarik sebab bila Perlembagaan dan undang-undang dipermain-mainkan, dia akan datang balik menghantui orang yang mempermain-mainkannya.”

Sebelum ini, Haniff mengetuai anak guamnya Mohd Khairul Azam Abdul Aziz mencabar kesahan pengampunan diraja yang diperoleh Anwar pada 2018.


Maqis rampas 25.2 tan metrik daging import tiada logo halal

Jabatan Perkhidmatan Kuarantin dan Pemeriksaan Malaysia (Maqis) Selangor merampas lebih 25.2 tan matrik daging lembu sejuk beku dari Australia di Pelabuhan Klang Barat, Isnin lalu kerana didapati tiada logo halal di dalam kotak dagangan.

Pengarah Maqis Negeri Selangor, Zamri Hashim berkata hasil pemeriksaan rutin yang dijalankan oleh pegawai penguasa Maqis pada jam 4.20 petang itu mendapati pengimport gagal mempamerkan logo halal di dalam kotak dagangan yang dikehendaki sepertimana dalam syarat Permit Import yang diluluskan.

Berikutan itu, katanya semua daging lembu sejuk beku dianggarkan seberat 25,289.30 kilogram dan bernilai RM309,541.03 dirampas untuk tindakan lanjut.

Siasatan juga mendapati syarikat pembungkusan yang beroperasi di Selayang memasarkan produk daging sejuk beku di pasar raya sekitar Lembah Klang,” katanya dalam kenyataan di sini hari ini.

Zamri berkata kegagalan mematuhi syarat yang ditetapkan pada Permit Import Maqis merupakan satu kesalahan mengikut Seksyen 15(1) Akta Perkhidmatan Kuarantin dan Pemeriksaan Malaysia 2011 yang boleh dikenakan tindakan mengikut Seksyen 15(2) akta sama.

Jika disabit kesalahan, boleh didenda tidak melebihi RM100,000 atau penjara maksimum enam tahun atau kedua-duanya, katanya.

“MAQIS sentiasa melakukan pemeriksaan keluaran pertanian di setiap pintu masuk negara bagi memastikan tumbuhan, haiwan, karkas, ikan, keluaran pertanian dan mikroorganisma yang diimport ke negara ini bebas ancaman perosak, penyakit dan bahan cemar, serta mematuhi syarat dan peraturan yang ditetapkan kerajaan,” katanya.


14.9 juta warga Indonesia dijangka pulang ke kampung di Jawa Barat

Sekurang-kurangnya 14.9 juta rakyat Indonesia dijangka pulang ke kampung halaman masing-masing di Jawa Barat sempena sambutan Aidilfitri 2022 awal bulan depan.

Gabenor Jawa Barat M Ridwan Kamil menjelaskan daripada 85.5 juta penduduk yang akan bergerak menjelang sambutan Hari Raya itu, 14.9 juta adalah penduduk Jawa Barat yang seluas 35,378 kilometer persegi.

Sementara itu, dianggarkan 9.2 juta penduduk Jawa Barat akan pulang ke kampung halaman di dalam wilayah itu atau ke wilayah-wilayah lain di seluruh Indonesia.

Pemerintah Indonesia akan melaksanakan kewaspadaan Tahap 1 semasa musim perayaan, termasuk protokol kesihatan bagi mencegah penularan Covid-19, katanya.

Beliau menegaskan sebanyak 500 pos perintah akan didirikan oleh kerajaan wilayah Jawa Barat, dengan kerjasama Polis Wilayah Jawa Barat, untuk mengawasi ‘mudik lebaran 2022’.

Sementara itu, Timbalan Ketua Polis Daerah Jawa Barat, Brig Jeneral Bariza Sulfi, berkata terdapat tiga trend berhubung mudik Aidilfitri 2022 di wilayah Jawa Barat.

“Ada tiga trend untuk pulang kampung (tempoh) di Jawa Barat tahun ini. Pertama Jawa Barat sebagai destinasi kepulangan, kedua Jawa Barat sebagai laluan pulang, dan ketiga Jawa Barat sebagai destinasi pelancongan,” katanya.

Menurutnya, ketiga-tiga trend itu perlu dijadikan garis panduan untuk mengendalikan aliran mudik Aidilfitri agar pelaksanaannya dapat berjalan lancar.

Tahun ini, mengambil perhatian terhadap peningkatan dalam situasi Covid-19, kerajaan Indonesia membenarkan orang ramai pulang ke kampung halaman mereka untuk menyambut Aidilfitri.

Perjalanan itu akan dibenarkan selagi mereka melengkapkan suntikan dos utama vaksin Covid-19 dan penggalak.

Kementerian Pengangkutan menganggarkan 85.5 juta rakyat, atau 31.6 peratus daripada jumlah penduduk, akan mengambil bahagian dalam mudik lebaran tahun ini.

Jawa Barat mempunyai sembilan bandar utama iaitu Bekasi; Depok; Bogor; Sukabumi; Cimahi; Bandung; Tasikmalaya; Banjar; dan Cirebon. – Agensi


Jangkitan cacar monyet di Sepanyol, Kanada meningkat

Jumlah kes cacar monyet yang disahkan di Sepanyol meningkat kepada 84 kes pada Khamis selepas Kementerian Kesihatan negara itu melaporkan 25 lagi kes baharu dikesan.

Kementerian berkata individu yang dijangkiti semuanya mengalami “gejala ringan” dan kini diasingkan di rumah mereka selaras dengan protokol yang ditetapkan.

Majoriti kes dilaporkan dikesan di wilayah Madrid, tetapi kes lain juga disahkan di Kepulauan Canary, Wilayah Basque dan Andalusia, lapor agensi berita Xinhua.

Menteri Kesihatan Carolina Darias berkata Sepanyol akan membeli vaksin monkeypox dan rawatan anti-virus sebagai sebahagian daripada pembelian bersama dengan Kesatuan Eropah (EU).

Sementara itu, Agensi Kesihatan Awam Kanada (PHAC) pada Khamis mengesahkan 10 lagi kes cacar monyet dikesan di Kanada.

PHAC berkata dalam satu kenyataan melaporkan jumlah itu adalah tambahan kepada 16 kes yang dilaporkan sebelum ini di Quebec. Kini terdapat 26 kes disahkan di Kanada yang dibahagikan kepada 25 di Quebec dan satu di Ontario.

Menurut kenyataan itu, kemungkinan kes tambahan akan dilaporkan dalam beberapa hari akan datang kerana Makmal Mikrobiologi Kebangsaan PHAC terus menerima sampelujian pengesahan daripada pelbagai bidang kuasa.

Amerika Syarikat juga mengesahkan sembilan kes cacar monyet di tujuh negeri, kata Pusat Kawalan dan Pencegahan Penyakit (CDC) AS pada Khamis.

Sembilan kes itu dikenal pasti di California, Florida, Massachusetts, New York, Utah, Virginia dan negeri Washington.

Terdapat sembilan kes mempunyai sejarah perjalanan antarabangsa baru-baru ini ke kawasan yang dikesan merebak wabak cacar monyet.

Kes cacar monyet melibatkan jangkitan manusia dilaporkan baru-baru ini sudah dikesan di lebih 20 negara seluruh dunia.


Kabinet setuju tarif perkhidmatan pembetungan domestik diselaras

Tarif bagi perkhidmatan pembetungan bersambung dan mengosongkan tangki septik untuk kategori domestik di Semenanjung dan Labuan akan diselaraskan masing-masing bermula 1 Januari 2023 dan 1 Oktober ini.

Mengumumkan perkara itu, Kementerian Alam Sekitar dan Air (KASA) memaklumkan persetujuan pelarasan tarif bagi perkhidmatan pembetungan bersambung dan mengosongkan tangki septik itu dicapai dalam mesyuarat Jemaah Menteri pada 20 April lepas, menurut Bernama.

“Pelarasan tarif ini akan melibatkan peningkatan antara RM5 hingga RM8 sebulan bagi perkhidmatan mengosongkan untuk premis yang memiliki tangki septik berkuat kuasa 1 Okt 2022. Bagi perkhidmatan bersambung pula akan mengalami peningkatan kecil sebanyak RM2 sebulan berkuat kuasa 1 Jan 2023,” menurut KASA dalam kenyataan hari ini.

Bagi meringankan beban rakyat, bantuan bersasar disediakan melalui pemberian rebat kepada golongan yang berdaftar dengan program E-Kasih.

KASA memaklumkan purata kos sebulan bagi menyediakan perkhidmatan pembetungan bersambung adalah RM17 berbanding kadar tarif semasa iaitu antara RM2 hingga RM8, manakala kos sebenar perkhidmatan mengosongkan tangki septik pula adalah RM22 sebulan berbanding kadar tarif semasa antara RM2 hingga RM6 sebulan.

“Kadar tarif ini juga adalah lebih rendah jika dibandingkan dengan tarif perkhidmatan utiliti lain seperti bekalan elektrik, telekomunikasi dan internet jalur lebar,” menurut kenyataan itu.

Indah Water Konsortium Sdn Bhd (IWK) adalah syarikat pembetungan nasional yang menyediakan perkhidmatan pembetungan bersambung serta mengosongkan tangki septik individu, selain memastikan loji rawatan kumbahan (LRK) awam dan aset pembetungan negara beroperasi serta diselenggara dengan baik bagi mengurangkan risiko pencemaran ke atas alam sekitar dan seterusnya kesihatan awam terjamin.

KASA memaklumkan sejak perkhidmatan pembetungan diambil alih oleh IWK pada 1994 iaitu 28 tahun lepas, tarif pembetungan tidak pernah disemak dan telah menjejaskan aliran tunai IWK menyebabkan pendapatan tidak dapat menanggung kos operasi yang semakin meningkat setiap tahun.

“Hal ini telah menjejaskan kemampanan sektor pembetungan negara secara keseluruhannya. Pelarasan kadar tarif perkhidmatan pembetungan adalah penting bagi memastikan industri perkhidmatan pembetungan yang mapan.

“Langkah ini akan membolehkan IWK memberikan tahap perkhidmatan yang efektif dan efisien. Kedudukan kewangan yang semakin mantap membolehkan IWK membiayai kerja-kerja penyelenggaraan dan membaik pulih, selain kos operasi harian,” menurut KASA.

KASA yakin pengalaman dan kepakaran dimiliki IWK dapat memastikan pengurusan operasi dan penyelenggaraan aset pembetungan lebih sistematik dan pematuhan efluen terawat mengikut piawaian ditetapkan.

“Ia sekali gus mengurangkan pencemaran kumbahan ke atas sumber air serta menyokong kelestarian alam sekitar,” menurut KASA.


Tiada kompromi tempoh kuarantin pengembara: KP Kesihatan

Kementerian Kesihatan Malaysia (KKM) tidak akan berkompromi terhadap rayuan pengecualian dan memendekkan tempoh kuarantin wajib oleh individu yang pulang dari luar negara atas sebab tertentu.

Ketua Pengarah Kesihatan Tan Sri Dr Noor Hisham Abdullah berkata KKM perlu kekal serius dalam pelaksanaan polisi kuarantin ini bagi memastikan risiko jangkitan Covid-19 dari luar negara dapat diminimakan.

Bagaimanapun beliau berkata sebarang permohonan dan rayuan perlu melalui proses penilaian yang sangat ketat.

“KKM memahami pelbagai situasi peribadi yang mereka hadapi, namun pada masa yang sama KKM perlu kekal serius,” katanya dalam kenyataan hari ini.

Dr Noor Hisham menjelaskan bahawa penentuan tempoh kuarantin wajib itu adalah berdasarkan kepada penilaian risiko yang dijalankan dari semasa ke semasa selain untuk mengelak penularan varian of concern (VOC) dan varian of interest (VOI).

“Adalah diingatkan bahawa pelanjutan tempoh pengawasan ini adalah sangat penting bagi memastikan penularan jangkitan Covid-19 dari luar negara tidak berlaku terutamanya yang melibatkan VOC dan VOI, di mana ia didapati lebih cepat merebak serta menyebabkan risiko kematian yang lebih tinggi,” katanya.

Beliau berkata tempoh kuarantin wajib ke atas pengembara warganegara Malaysia dan bukan warganegara yang diberi kebenaran masuk ke Malaysia dari India, Sri Lanka, Bangladesh, Nepal, dan Pakistan adalah 21 hari di stesen kuarantin yang ditetapkan kerajaan.

“Pengembara dari lain-lain negara, dikehendaki untuk menjalani kuarantin selama 14 hari di pusat kuarantin yang diwartakan oleh Kerajaan.

“Namun, tempoh kuarantin 14 hari ini akan dilanjutkan selama tujuh hari lagi, sekiranya terdapat keperluan berdasarkan penilaian risiko yang telah dijalankan kepada pengembara tersebut pada hari ke-14. Kuarantin tambahan ini akan dilaksanakan di pusat kuarantin yang sama,” katanya.

Dr Noor Hisham juga berkata KKM sentiasa mengambil maklum berkenaan perkembangan situasi semasa jangkitan Covid-19 di luar negara, termasuk lebih 50 peratus negara di dunia telah melaporkan penularan VOC dalam komuniti.

Beliau memaklumkan antara 20 Jun hingga 22 Jun lalu, enam kes VOC dilaporkan membabitkan lima varian Beta dan satu varian Delta.

“Ini menjadikan jumlah kumulatif kes yang dijangkiti oleh virus SARS-CoV-2 yang dikategorikan sebagai VOC dan VOI adalah sebanyak 189 kes. Daripada jumlah yang dikesan tersebut, 173 kes adalah VOC manakala 16 kes adalah VOI,” katanya.


AG beri penjelasan kes terhadap Serba Dinamik tidak diteruskan

Jabatan Peguam Negara (AGC) mendapati prosiding jenayah terhadap syarikat penyedia perkhidmatan kejuruteraan minyak dan gas bersepadu Serba Dinamik Holdings Berhad (SDHB), dua pengarah serta dua pegawai kanannya tidak sesuai atau wajar diteruskan kerana kesan ekonomi yang akan berlaku.

Peguam Negara Tan Sri Idrus Harun dalam kenyataan hari ini memaklumkan SDHB kini berdepan prosiding penggulungan oleh pemiutang yang akan menjejaskan mata pencarian pekerjanya, kepentingan pemegang saham dan pemiutang lain, lapor Bernama.

Beliau berkata selain itu, impak pertuduhan terhadap SDHB adalah tidak seimbang dengan tahap kesalahan teruk yang dikatakan dilakukan oleh syarikat tersebut.

“AGC mendapati bahawa keputusan mengkompaun kesalahan SDHB adalah merupakan satu bentuk hukuman yang memadai untuk kesalahan yang dikatakan telah berlaku setelah mengambil kira hal keadaan kes ini.

“Tindakan ini akan membolehkan SDHB memberi fokus bagi memperbetul kesilapan dan melaksanakan tindakan segera untuk mematuhi peraturan Bursa Malaysia dan Suruhanjaya Sekuriti Malaysia (SC) yang sebelum ini SDHB pernah dan jelas patuhi tanpa kesilapan,” katanya.

Terdahulu, Mahkamah Sesyen di sini melepas dan membebaskan SDHB, Ketua Pegawai Eksekutif Kumpulan Serba Dinamik Datuk Dr Mohd Abdul Karim Abdullah, Ketua Pegawai Kewangan Kumpulan Azhan Azmi, Pengarah Eksekutif Bukan Bebas Datuk Syed Nazim Syed Faisal serta Timbalan Presiden Akaun dan Kewangan Muhammad Hafiz Othman daripada pertuduhan mengemukakan pernyataan palsu kepada Bursa Malaysia Securities Berhad selepas masing-masing membayar kompaun.

Idrus berkata mereka membayar kompaun itu yang berjumlah RM16 juta pada 9 Mei lepas.

Beliau berkata tindakan mengkompaun kesalahan yang dikatakan dilakukan oleh SDHB dan eksekutifnya adalah keputusan yang sesuai dan wajar mengikut hal keadaan kes ini.

Justeru, katanya pada 7 April lepas, AGC telah memberikan izin kepada SC untuk mengkompaun SDHB bagi kesalahan itu mengikut Seksyen 373 Akta 671.

Selain itu, Idrus berkata AGC mengambil kira keterangan menyokong pertuduhan terbabit dan bagi mengelakkan perbicaraan yang lama dan berlarutan, ia berpandangan bahawa kepentingan awam adalah lebih terjamin dengan mengkompaun kesalahan yang dikatakan dilakukan oleh SDHB serta empat eksekutifnya.

“Dengan mengkompaun kesalahan-kesalahan tersebut, tindakan punitif terhadap SDHB dapat dicapai dengan serta-merta tanpa melalui proses perbicaraan yang lama.

“Selepas itu, SDHB boleh mengalihkan sumber dan masa yang ada untuk menyelaraskan tindakan dengan pihak berkuasa yang berkenaan untuk mematuhi keperluan undang-undang,” katanya.

Idrus juga berkata pada 21 Mac lepas, AGC menerima satu representasi bertarikh 17 Mac 2022 daripada SDHB yang memohon antara lain agar AGC mempertimbangkan semula pertuduhan terhadap syarikat itu dan empat eksekutifnya.

“SDHB mengemukakan cadangan agar kesalahan oleh SDHB dan eksekutif-eksekutifnya dikompaun. Surat SDHB tersebut telah dipanjangkan kepada SC untuk perhatian segera. Selepas itu, AGC telah berbincang dengan pegawai penyiasat SC berkenaan surat representasi SDHB.

“Representasi tersebut turut dibincangkan dengan pengerusi SC oleh Peguam Negara. Kemudian atas permintaan AGC, pihak SC telah mengemukakan kertas siasatan kepada AGC,” katanya.

Beliau berkata setelah meneliti kertas siasatan dan surat representasi SDHB, AGC bersetuju dengan cadangan untuk mengkompaun kesalahan yang dikatakan telah dilakukan oleh SDHB dan empat eksekutifnya.

“Ia memandangkan, antara lain, keterangan sedia ada terhadap syarikat itu adalah bersifat mengikut keadaan dan kebergantungan kepada Seksyen 367(1) Akta 671. Tambahan pula, SDHB dan empat eksekutifnya bersedia menerima jumlah kompaun maksimum yang boleh dikenakan oleh SC,” katanya.


Rakyat Johor tahu hukum halal haram, jangan pilih parti perasuah: Muhyiddin

Pengerusi Perikatan Nasional (PN) Tan Sri Muhyiddin Yassin mengingatkan rakyat Johor mengenai hukum halal haram, tatkala menyeru pengundi di negeri itu supaya menolak Barisan Nasional (BN) pada Pilihan Raya Negeri (PRN) negeri itu tidak lama lagi.

Beliau turut mengaitkan kepimpinan BN dengan kes-kes rasuah dan salah guna kuasa yang mana mahkamah telah menjatuhi hukuman bersalah dan ada yang diperintah membela diri.

“Di Johor ada sistem pendidikan agama yang mendidik orang-orang Melayu Johor supaya faham soal hukum halal haram, syurga dan neraka.

“Tapi bila soal rasuah, salah guna kuasa, masyarakat perlu memikirkan adakah mereka bersedia untuk ‘associate’ (bersekutu) diri mereka dengan kelompok seperti ini yang diwakili BN?”

“Bukankah itu satu kesalahan yang tidak boleh lagi dinafikan?” katanya pada satu sidang media di Kuala Lumpur hari ini.

Walaupun tidak menyatakan siapa dimaksudkan, Muhyiddin dipercayai merujuk kluster mahkamah. Berita berkaitan

Mengenai calon PN pada PRN Johor, Muhyiddin berkata mereka akan mengangkat sumpah antirasuah, seperti yang dilakukan ketika di PRN Melaka November lalu.

Katanya, PRN Johor menjadi medium untuk pengundi Melayu dan Islam menunjukkan kebencian kepada parti yang mempunyai pemimpin rasuah dan sudah dijatuhkan hukuman.

“Ini bukan boleh dipandang remeh dari sudut apa nilai. Ini bukan soal hak mengundi sahaja. Ini untuk kebaikan, membina negara berdasarkan nilai akhlak dan moral.”

Muhyiddin berkata perbincangan dengan PAS berhubung pengagihan kerusi bagi PRN Johor sudah pun selesai namun masih mempunyai beberapa pertindihan kerusi dengan Gerakan yang dijangka akan diselesaikan esok.

Suruhanjaya Pilihan Raya (SPR) akan bermesyuarat Rabu ini bagi menetapkan tarikh penamaan calon, undian awal dan hari pengundian, serta prosedur operasi standard (SOP) bagi PRN Johor.

Untuk rekod, bekas Perdana Menteri Datuk Seri Najib Razak dijatuhi hukuman penjara 12 tahun dan denda RM210 juta, selepas didapati bersalah terhadap tujuh tuduhan pecah amanah, menyalahgunakan kedudukan dan pengubahan wang haram dana RM42 juta milik SRC International Sdn Bhd (SRC).

Sementara pada 24 Januari lalu, Presiden UMNO Datuk Seri Ahmad Zahid Hamidi diperintah membela diri atas 47 pertuduhan pecah amanah (CBT), rasuah dan pengubahan wang haram melibatkan puluhan juta ringgit milik Yayasan Akalbudi.


MIC tolak calon UMNO di Parlimen Sungai Buloh walaupun letak Khairy

Ketika Menteri Kesihatan Khairy Jamaluddin masih bingung mengenai kerusi Parlimen yang akan ditandinginya dalam Pilihan Raya Umum Ke-15 (PRU-15) pada 19 November depan, MIC memberi amaran tidak akan menyokong calon UMNO jika diletakkan di kerusi Sungai Buloh, Selangor.

FMT yang memetik sumber MIC berkata jentera parti tidak akan menyokong calon UMNO di Sungai Buloh, yang dianggapnya sebagai kerusi tradisi mereka, susulan ura-ura mengatakan Khairy akan diletakkan di kawasan Parlimen itu.

Kerusi Sungai Buloh diwujudkan pada 2018 daripada kerusi Subang dan Kuala Selangor. Ia dimenangi R Sivarasa daripada PKR dengan majoriti 26,634 undi menewaskan calon PAS (16,997 undi dan calon MIC Prakash Rao Applanaidoo, (16,681 undi).

Terdahulu, FMT juga memetik sumber UMNO mengatakan Khairy hampir pasti akan diturunkan di kerusi Parlimen Sungai Buloh pada pilihan raya ini.

Sumber Umno Sungai Buloh memberitahu perkara itu kini hampir pasti.

Katanya Sungai Buloh mungkin kerusi yang sukar untuk Khairy, tetapi bahagian itu percaya beliau akan berjaya kerana popularitinya, terutama sejak menjadi Menteri Kesihatan pada Ogos tahun lalu dan menguruskan pandemik Covid-19.

“Popularitinya akan membolehkannya mendapat undi daripada pengundi di sini,” kata sumber itu.

Khairy yang menjadi Ahli Parlimen Rembau selama tiga penggal berkata, bulan lalu beliau diberitahu perlu memberikan laluan kepada Timbalan Presiden UMNO Mohamad Hasan yang juga Ketua UMNO Bahagian Rembau dan bekas Menteri Besar Negeri Sembilan.

Mohamad yang dikatakan mahu bertanding di Rembau kerana ia adalah kerusi selamat buatnya.

Minggu lalu, Khairy berkata: “Saya hampir pasti akan dihantar ke kawasan yang dikuasai pembangkang dan kemungkinan besar kawasan yang tidak dianggap sebagai kerusi selamat.”

SPR sebelum ini menetapkan 19 November sebagai hari pengundian bagi PRU-15 dan Pilihan Raya Kecil (PRK) bagi kerusi Dewan Undangan Negeri (DUN) Bugaya, Sabah.

Tarikh penamaan calon pula ditetapkan pada 5 November, manakala bagi pengundian awal, tarikh ditetapkan pada 15 November.

Dengan penguatkuasaan Undi18, individu yang berusia 18 tahun akan didaftarkan secara automatik sebagai daftar pemilih.

Berdasarkan data, seramai 1.39 juta orang terdiri pengundi berusia 18 hingga 21 tahun akan mengundi pada PRU-15.


Ada pemimpin politik Malaysia dapat bantuan luar, kata bekas KP perisikan

Bekas Ketua Pengarah Perisikan Pertahanan, Leftenan Jeneral (B) Datuk Mohd Salleh Ismail mendedahkan ada pemimpin politik Malaysia yang menerima bantuan dan sokongan moral individu dan pertubuhan di luar negara, terutama Amerika Syarikat (AS) dalam meneruskan karier politik mereka.

Tanpa mendedahkan sama ada pemimpin politik terbabit menerima sokongan kewangan, beliau berkata intipan yang dilakukan mendapati pemimpin politik berkenaan turut melakukan pertemuan dengan individu berpengaruh di luar negara.

Memetik kenyataannya kepada Mingguan Malaysia beliau mendedahkan maklumat risikan menunjukkan pemimpin-pemimpin terbabit ‘sangat diminati’ oleh pihak luar, sekali gus mendapat bantuan fizikal serta sokongan untuk mereka meneruskan kelangsungan politik.

“Kita tahu tindakan-tindakan (pihak dari luar negara) menjurus kepada memberi bantuan kepada pihak-pihak tertentu (dalam negara). Kita tiada bukti bahawa bantuan itu diserah secara terus, tetapi maklumat yang kita terima, beberapa organisasi di AS, contohnya ada memainkan peranan.

“Kita dapat maklumat sesetengah pemimpin dalam negara ini, sangat diminati untuk meneruskan kedudukan dan kekuatan mereka dalam politik.

“Mereka juga diberi sokongan secara moral. Itu memang jelas, melalui tindakan-tindakan (beberapa pemimpin politik) yang sering berjumpa dengan pihak yang berpengaruh di luar negara. Maklumat-maklumat itu kita dapat,” kata tanpa mendedahkan pemimpin politik terbabit.

Mohd Salleh yang memegang jawatan itu pada 2008 lalu berkata, perisikan tentera mempunyai maklumat lengkap mengenai tarikh pertemuan, lokasi serta identiti pemimpin politik yang mengadakan pertemuan dengan pihak asing di beberapa buah negara.

“Sewaktu dia berada di beberapa negara, kita buat pemantauan. Siapa yang dia jumpa dan sebagainya. Tapi kita tak tahu apa yang dibincangkan. Tapi memang ada perjumpaan dengan beberapa orang yang mendapat sokongan secara moralnya dari luar negara,” katanya.


Individu tak hadir terima vaksin perlu buat penjadualan semula

Individu yang gagal hadir mengambil vaksin Covid-19 mengikut tarikh temu janji mereka diminta melakukan penjadualan semula menerusi aplikasi MySejahtera.

Menteri Kesihatan Datuk Seri Dr Adham Baba berkata kerajaan akan mengumumkan jumlah mereka yang gagal hadir untuk mengambil vaksin minggu depan.

Katanya, penjadualan semula itu perlu dilakukan bagi menjayakan hasrat kerajaan untuk mencapai imunisasi berkelompok sebanyak 80 peratus.

“Kita terima laporan harian ada individu yang gagal hadir vaksinasi atas pelbagai sebab, antaranya tiada pengangkutan atau takut untuk disuntik.

“Tetapi saya nasihatkan mereka agar melakukan penjadualan semula dalam aplikasi MySejahtera untuk membolehkan mereka tidak ketinggalan dalam Program Imunisasi Covid-19 Kebangsaan (PICK),” katanya har ini.

Katanya, walaupun individu berkenaan tidak hadir, kerajaan tidak berdepan masalah kerana bekalan vaksin yang ada boleh digunakan untuk penerima lain keesokannya.

Sementara itu, beliau berkata sehingga semalam, 12,683,764 individu telah mendaftar untuk PICK dengan Selangor mencatat jumlah pendaftaran tertinggi seramai 3,353,308 orang.

Katanya, seramai 1,128,738 individu sudah melengkapkan dua dos vaksin setakat semalam, manakala 2,364,455 orang telah menerima dos pertama, menjadikan jumlah keseluruhan pemberian dos pertama dan kedua di negara ini berjumlah 3,493,193 dos.

Mengikut perancangan, fasa kedua PICK yang bermula April lalu hingga Ogos ini akan membabitkan pemvaksinan 9.4 juta warga emas, kumpulan rentan dan Orang Kelainan Upaya.

Fasa ketiga dari Mei tahun ini hingga Februari 2022, membabitkan individu berusia 18 tahun ke atas, warganegara dan bukan warganegara, dengan sasaran sekurang-kurangnya 13.7 juta orang.

Pada fasa pertama program yang berlangsung dari Februari hingga April lepas, kira-kira 500,000 petugas barisan hadapan termasuk warga kesihatan menerima vaksin itu.


Islamofobia PH-BN: Kegemilangan tamadun Islam sedang dihakis

Dewan Pemuda PAS Kelantan menempelak kerajaan Pakatan Harapan-Barisan Nasional (PH-BN) kerana dilihat seolah-olah mengetepikan kegemilangan tamadun Islam, terutama apabila berkait dengan pedang, panah dan kuda.

Ketuanya, Mohamad Kamal Mohamed berkata perarakan Pemuda PAS Terengganu di Setiu, Jumaat lalu (17 Februari 2023) yang memakai kostum pakaian bersimbolkan keagamaan Islam mendapat perhatian kerajaan PH-BN, termasuk menteri agama, Datuk Mohd Naim Mokhtar.

“Nampak sepakat memberikan pandangan terhadap kostum yang mahu dikait dengan kegelisahan masyakat atau nama lainnya adalah keganasan dan mendesak siasatan dilakukan.

“Hanya kerana wujudnya unsur keagamaan Islam lalu mahu dikaitkan dengan keganasan, sedangkan perarakan kostum atas Nijigen Expo 2023 pada tarikh sama yang berkesinambungan daripada Comic Fiesta 2022 menggunakan metod costum anime bersenjata diadakan di Kuala Lumpur tidak pula digegarkan.

“Sejarah ketamadunan Islam dahulu tidak boleh dinafikan sebagaimana perang Tanah Melayu sebelum merdeka. Wujudnya peperangan dan pemakaian kostum seumpama itu hanyalah simbol kegemilangan tamadun Islam.

“Jika orang Melayu berbangga dengan keris dan lembing, sejarah Islam tidak boleh memadamkan peperangan melalui pedang, panah dan kuda,” katanya dalam satu kenyataan, hari ini (20 Februari 2023).

Mohamad berkata, demikian juga bukan Islam yang mempunyai nilai sentimental tertentu dengan kostum peperangan, termasuk anak muda yang terpengaruh dengan watak komik dan anime, lalu dipertontonkan melalui perarakan beragam.

“Jika ini dibolehkan dan tiada laporan polis dibuat oleh parti yang menyokong kerajaan, apa salahnya dengan perarakan kostum Pemuda PAS?

“Malangnya, apa sahaja berkait agama Islam akan dimomokkan dengan keganasan. Inilah bayangan Islamofobia era kerajaan hari ini,” katanya.


RoS kena lulus pindaan perlembagaan UMNO, elak rakyat susah dibawah PH

Jabatan Pendaftaran Pertubuhan (RoS) perlu meluluskan perlembagaan UMNO yang dikemukakan semasa Perhimpunn Agung Khas parti itu baru-baru ini, kata Datuk Seri Ahmad Maslan.

Setiausaha Agung UMNO itu bimbang sekiranya permintaan parti itu tidak diluluskan ia bakal mengakibatkan rakyat akan kembali diperintah dibawah kerajaan Pakatan Harapan (PH) yang menyusahkan mereka selama 22 bulan memerintah negara sebelum ini.

“Kalau dapat diluluskan maka pemilihan akan diadakan setiap kali selepas pilihan raya.

“Kalau diadakan pemilihan UMNO sebelum pilihan raya maka seluruh ‘pokok’ itu akan tumbang dan lingkup UMNO serta kembali kepada 22 bulan yang susah sebagaimana selepas Pilihan Raya Umum Ke-14 (PRU-14) lalu,” katanya dipetik dalam portal UMNO-online.

Ahmad juga berkata RoS tidak perlu teragak-agak untuk meluluskan permintaan UMNO memandangkan agensi itu sebelum ini juga telah meluluskan pindaan serupa oleh MCA.

“Mudah-mudahan apa yang diminta oleh UMNO mengenai pemilihan parti tercapai malah parti MCA yang diluluskan oleh RoS telah meminda perlembagannya tentang melanjutkan pemilihan parti selewatnya enam bulan selepas PRU baru diadakan pemilihan,” katanya lagi.

Untuk rekod, Perhimpunan Agung MCA pada Disember 2019 memutuskan untuk meminda perlembagaan parti yang antara lain menetapkan pemilihan kepimpinan hanya akan dibuat selewat-lewatnya enam bulan selepas PRU atau selepas 36 bulan daripada pemilihan parti sebelum ini.

RoS kemudian meluluskan pindaan perlembagaan itu pada awal tahun ini.

UMNO juga memohon pindaan serupa dalam perlembagaannya semasa Perhimpunan Agung Khas pada 15 Mei.

Menurut perlembagaannya sekarang, UMNO telah pun melaksanakan ketetapan yang membenarkan parti itu menangguhkan pemilihan sehingga Disember.

Ahmad berkata demikian ketika berucap permukiman Penerangan UMNO Malaysia semalam yang turut dihadiri Ketua Penerangan parti, Shahril Hamdan.

Permukiman selama tiga hari dua malam di itu melibatkan ketua-ketua penerangan peringkat negeri serta bahagian dari seluruh negara.


Exco Selangor jawab Rafizi, kuasa PBT terhad untuk tutup kilang

Seorang Exco Selangor menafikan dakwaan Naib Presiden PKR, Rafizi Ramli berhubung isu melibatkan pihak berkuasa tempatan (PBT) tidak menggunakan bidang kuasanya untuk menutup kilang di negeri tersebut yang dikatakan menjadi punca penularan Covid-19.

Pengerusi Jawatankuasa Tetap Kerajaan Tempatan dan Pengangkutan (Exco) Selangor, Ng Sze Han berkata PBT di negeri itu hanya mempunyai kuasa terhad di bawah Akta Kerajaan Tempatan 1976 (Akta 171) untuk menutup kilang dan membatalkan lesen.

“Walaupun seksyen yang dirujuk seakan-akan memberi kuasa mutlak kepada PBT untuk membatalkan lesen, tindakan pembatalan harus dilakukan mengikut syarat serta parameter yang tertera di dalam lesen pada waktu dikeluarkan dan bukannya bersifat arbitrari, dilakukan secara sewenang-wenangnya atau tanpa asas.

“Lesen pengoperasian kilang yang dikeluarkan oleh PBT adalah sebagaimana yang tertakluk di bawah Akta 171 sahaja dan tidak melibatkan hal ehwal kesihatan berkenaan pencegahan dan kawalan penyakit berjangkit,” katanya dalam satu kenyataan.

Menurutnya, kuasa untuk menutup kilang terletak di bawah Kerajaan Persekutuan untuk menguatkuasakan Akta Pencegahan dan Pengawalan Penyakit Berjangkit 1988 (Akta 342) yang membolehkan arahan penutupan kilang atau premis perniagaan dibuat.

Terdahulu, Rafizi mempersoal kerajaan Selangor tidak menutup kilang di negeri itu menggunakan kuasa di bawah PBT termasuk membatalkan lesen tanpa sebab.

Beliau mendakwa, di bawah Seksyen 102(s) di bawah bidang kuasa tambahan, PBT diberi kuasa (melalui kaedah pelesenan) untuk mengawal, menyelia (termasuk menutup) perniagaan atau perindustrian dari jenis yang memudaratkan orang ramai.

Sze Han yang juga merupakan Ahli Dewan Undangan Negeri (ADUN) Kinrara menjelaskan, Akta 342 memberi kuasa kepada Menteri Persekutuan melalui Seksyen 3 (1) untuk melantik Pegawai Kesihatan ataupun pegawai lain bagi tujuan menguatkuasakan usaha mengawal Covid-19.

Sewaktu Perintah Kawalan Pergerakan kali pertama yang bermula pada 18 Mac 2020, pegawai-pegawai yang diberi amanah menguatkuasakan peruntukan Akta 342 melalui Seksyen 3(1) adalah Pegawai Polis DiRaja Malaysia dan Ikatan Relawan Malaysia (Rela).

Katanya lagi, pada 3 Mac 2021, Menteri Kesihatan dan Menteri Undang-Undang di Jabatan Perdana Menteri telah meminda Seksyen 2(1) Ordinan Darurat (Pencegahan dan Pengawalan Penyakit Berjangkit) Pindaan 2021 dan memperluaskan pegawai yang terlibat merangkumi Badan Berkanun dan Pihak Berkuasa Tempatan.

Namun, Sze Han mempertahankan pindaan tersebut tidak memberi kuasa kepada PBT untuk menutup kilang.

“Harus diingatkan pindaan di atas bukan bermaksud PBT mempunyai kuasa untuk menutup kilang. Kuasa tersebut masih di bawah Kerajaan Persekutuan.

“Setakat ini salah satu usaha penutupan kilang dan pematuhan SOP dilaksanakan di bawah Operasi (Op) Patuh. Operasi tersebut telah dilaksanakan oleh suatu Jawatankuasa Koordinasi Penguatkuasaan Pematuhan SOP PKP Covid-19 (JKPS) yang diketuai oleh Kementerian Dalam Negeri yang mana Pihak Berkuasa Tempatan Negeri Selangor hanyalah salah satu anggota jawatankuasa,” jelasnya.


Jika tak terima 4 ADUN, orang Melayu lihat Anwar tunduk kepada DAP

Datuk Seri Anwar Ibrahim akan dilihat tunduk kepada DAP jika tidak menerima empat bekas Ahli Dewan Undangan Negeri (ADUN) untuk bertanding atas tiket Pakatan Harapan (PH) dalam Pilihan Raya Negeri (PRN) nanti.

Blok pembangkang itu gagal mencapai kata sepakat apabila masih belum membuat keputusan muktamad selepas mengadakan mesyuarat Majlis Presiden PH semalam, ia dipercayai wujud penentangan daripada DAP yang secara jelas menolak empat bekas ADUN tersebut.

Anwar yang juga Ketua Pembangkang dibidas Setiausaha Agung DAP, Lim Guan Eng kerana cuba membawa empat bekas ADUN itu masuk dalam gabungan tersebut, malah Anwar sudah bertemu dengan mereka beberapa kali sejak jatuhnya kerajaan negeri pimpinan Ketua Menteri Datuk Seri Sulaiman Md Ali.

Terbaharu dalam satu majlis PH Melaka, empat bekas ADUN yang diketuai Datuk Seri Idris Haron itu hadir pada majlis bersama dengan Anwar dan buat kali pertama melaungkan slogan keramat PKR ‘reformasi’ di atas pentas.

Untuk rekod, Idris sebelum ini mendakwa mendapat sokongan ADUN pembangkang termasuk wakil DAP untuk dilantik sebagai KM baharu bagi menggantikan Sulaiman dan bertindak menumbangkan kerajaan negeri selepas yakin memperoleh majoriti yang mencukupi.

Sebagai seorang ketua yang menggepalai blok pembangkang dan juga calon Perdana Menteri bagi gabungan tersebut, Anwar akan dilihat lemah dan tidak berupaya melawan tentangan DAP sekiranya tidak menerima empat bekas ADUN tersebut.

Ia juga secara tidak langsung menunjukkan PH sebenarnya dikuasai oleh DAP sehingga Anwar tidak berani membuat keputusan untuk menerima empat bekas ADUN tersebut.

Selain itu, persepsi dikalangan pengundi kaum Melayu yang melihat DAP menguasai PH selama ini adalah terbukti benar dan bukan sekadar cakap-cakap kosong.

Jika DAP tidak mahu menerima empat bekas ADUN tersebut, sepatutnya daripada awal lagi keputusan tersebut diumumkan dan mengapa perlu menunggu sehingga kerajaan negeri jatuh dan PRN terpaksa diadakan. Bukankah kini ia sudah menyusahkan rakyat yang terpaksa menanggung risiko berdepan penularan pandemik Covid-19?

DAP perlu sedar tanpa sokongan empat bekas ADUN tersebut, mustahil PH akan dapat membentuk kerajaan baharu kerana tidak memiliki majoriti yang diperlukan dan perlu diingat PH juga sudah membawa kes berhubung pembubaran DUN ke mahkamah.

Tindakan membawa kes ke mahkamah itu juga membuktikan sebenarnya mereka mengakui menerima sokongan daripada empat bekas ADUN tersebut, cuma kali ini pertukaran kerajaan tidak berlaku seperti yang diharapkan apabila Dewan Undangan Negeri (DUN) dibubarkan.

Anwar perlu sedar empat bekas ADUN tersebut merupakan orang Melayu dan mereka menang dalam pilihan raya sebelum ini juga dipilih rakyat, adakah Anwar mahu dilihat tunduk kepada DAP jika tidak menerima empat bekas ADUN itu untuk bertanding atas tiket PH nanti.

Nampaknya dalam senario politik di Melaka, DAP sudah menunjukkan taringnya yang sebenar dan memberi isyarat tidak semua kehendak Anwar akan dituruti mereka.

Kesilapan yang berlaku di peringkat pusat apabila ditipu Anwar yang kononnya mendapat sokongan majoriti dikalangan beberapa Ahli Parlimen (MP) UMNO untuk dilantik menjadi Perdana Menteri tidak dilupakan DAP, malah orang ramai khususnya pengundi Cina juga sudah hilang kepercayaan terhadap DAP kini.

Pengundi Cina menyalahkan DAP kerana menjadi punca UMNO kembali dominan di Putrajaya dan kesilapan sama cuba dielak akan berlaku sekali lagi.

Dalam situasi ini, Anwar mungkin akan dilihat lebih mementingkan sokongan DAP daripada sokongan empat bekas ADUN tersebut dan lebih jelas lagi beliau sangat takut sekiranya DAP tidak lagi menyokongnya.

Kemungkinan besar Anwar akan menolak permohonan empat bekas ADUN tersebut kerana desakan dan tekanan DAP yang tidak mahu mereka bertanding atas tiket PH.

Situasi ini akan mengakibatkan empat bekas ADUN tersebut pasti menyesali tindakan mereka menarik sokongan terhadap kerajaan negeri apabila PH juga tidak mahu menerima mereka.

Empat bekas ADUN tersebut terdiri daripada bekas Ketua Menteri Melaka, Datuk Seri Idris Haron (Sungai Udang); Datuk Norhizam Hassan Baktee (Pengkalan Batu); Datuk Noor Effandi Ahmad (Telok Mas) dan Datuk Nor Azman Hassan (Pantai Kundor).

Baru-baru ini, semua empat bekas ADUN itu bertemu dengan Presiden PKR, Anwar di sebuah hotel dan menyatakan kesediaan untuk bertanding atas tiket parti tersebut.

Kerajaan Melaka tumbang pada 4 Oktober lalu selepas empat bekas ADUN berkenaan umum hilang kepercayaan dan menarik sokongan terhadap Sulaiman.

Susulan itu, Speaker Dewan Undangan Negeri (DUN), Datuk Seri Ab Rauf Yusoh mengumumkan pembubaran DUN selepas dipersetujui Yang Dipertua Negeri, Tun Mohd Ali Rustam.

Suruhanjaya Pilihan Raya (SPR) kemudian menetapkan 20 November ini sebagai hari pengundian bagi PRN Melaka dan hari penamaan calon pada 8 November serta tarikh mengundi awal pada 16 November dengan tempoh berkempen selama 12 hari bermula selepas pengisytiharan calon sehingga jam 11.59 malam pada 19 November.


Pelancong China berkelakuan buruk semasa cuti Hari Buruh

Industri pelancongan China mungkin kembali pulih sebelum bermulanya pandemik, namun kelakuan buruk para pelancong dikalangan warganya amat mengecewakan semasa cuti umum Hari Buruh baru-baru ini.

Para pelancong yang berkunjung di lokasi tarikan pelancong di sekitar China menunjukkan kelakuan buruk mereka dengan tindakan memanjat tembok sejarah dan menconteng tugu yang berusia berabad-abad lamanya selepas negara itu merekodkan rekod 230 juta perjalanan melibatkan warganya semasa cuti umum lima hari baru-baru ini.

Angka tersebut menyaksikan peningkatan 103 peratus untuk tempoh sama pada 2019.

Di Xian, ibu kota China kuno yang terkenal dengan Terracotta Army, beberapa pelancong dirakam video memanjat tembok kota kuno, satu lagi tarikan utama kota yang dibina lebih 600 tahun sehingga menyebabkan batu bata jatuh, menurut laporan China Youth Daily.

Dalam sebuah video itu, beberapa orang dewasa dilihat memanjat tembok luar kuno Xian untuk mengambil gambar, sementara yang lain dilihat menolak anak mereka suapay dapat bermain.

Ia suatu perkara biasa apabila pusat penjagaan tarikan pelancong terpaksa membaiki struktur tembok yang rosak setiap kali waktu puncak ramai pelancong, kata seorang pekerjanya.

Di Kuil Shaolin terletak di wilayah Henan, patung Buddha Zen yang juga merupakan destinasi pelancongan popular juga menjadi mangsa vandalisme apabila ia diconteng oleh seorang lelaki.

Contengan grafiti juga ditinggalkan di tanaman buluh berhampiran kuil tersebut.

Sementara itu di Taman Negara Huangzangyu yang terletak di wilayah Anhui, pihak berkuasanya terpaksa mengusir dua pelawat kerana memanjat pagar keselamatan alas kaca untuk menarik perhatian orang lain dan mengambil gambar, lapor media tempatan.

Pelawat tersebut berdegil dan membuat pertunjukkan “Spiderman” walaupun dihalang oleh para pengunjung yang lain.


Bayaran BKC mampu lonjak ekonomi, pertumbuhan KDNK: Penganalisis

Bantuan Khas Covid-19 (BKC) Fasa 1, membabitkan dana berjumlah RM3.1 bilion, berpotensi memberi kesan penggandaan kepada ekonomi antara tiga hingga kali ganda susulan tambahan perbelanjaan pengguna, terutama kumpulan berpendapatan rendah.

Penganalisis ekonomi ekonomi juga berpendapat bayaran BKC itu adalah tepat ketika rakyat berdepan masalah kritikal susulan pandemik Covid-19 dan Perintah Kawalan Pergerakan Penuh (PKPP).

BKC diperkenalkan Kerajaan Perikatan Nasional (PN) pimpinan Tan Sri Muhyiddin Yassin pada 28 Jun lalu serentak dengan pengumuman Pakej Perlindungan Rakyat dan Pemulihan Ekonomi (PEMULIH) bernilai RM150 bilion.

BKC – satu lagi bantuan tunai langsung berjumlah RM10 bilion – akan memanfaatkan lebih 11 juta isi rumah dan individu warga emas serta bujang dengan peruntukan RM4.6 bilion.

Pembayaran BKC Fasa 1 itu akan dibuat secara berperingkat mulai 6 September 2021 bagi penerima B40 dan 9 September 2021 bagi penerima M40, yang akan memanfaatkan 4.4 juta isi rumah, 1.1 juta warga emas bujang atau tiada pasangan dan 4.5 juta individu bujang.

Memetik laporan BHOnline hari ini, Profesor Ekonomi Sunway University, Dr Yeah Kim Leng, berkata pembayaran bantuan tunai itu adalah tepat pada masa kritikal untuk membantu isi rumah yang terkesan akibat situasi pandemik berpanjangan, disusuli pelaksanaan PKPP.

Beliau berkata, suntikan bantuan itu akan memberi rangsangan perbelanjaan kepada ekonomi, sementara kesan penggandaan akan memberi sokongan kepada pertumbuhan Keluaran Dalam Negara Kasar (KDNK) pada bulan terakhir suku ketiga dan berterusan ke suku keempat.

“Pengganda penggunaan bagi kumpulan berpendapatan rendah yang rata-rata membelanjakan 80 peratus daripada pendapatan diterima adalah kira-kira lima kali ganda dalam jangka panjang.

“Dalam tempoh terdekat, suntikan RM3.1 bilion dijangka menyumbang kurang sedikit daripada 0.2 peratus kepada KDNK negara,” katanya mengulas impak pembayaran BKC Fasa 1 kepada ekonomi.

Sementara itu, Ketua Ahli Ekonomi Bank Islam Malaysia Bhd, Dr Mohd Afzanizam Abdul Rashid, pula berpendapat pembayaran BKC itu seharusnya memberi impak positif kepada ekonomi berikutan golongan B40 mempunyai kecenderungan yang tinggi untuk berbelanja.

Beliau berkata, memandangkan lebih separuh KDNK adalah terdiri daripada perbelanjaan swasta, bantuan tunai langsung itu seharusnya dapat memberi lonjakan kepada KDNK bagi September dan juga suku keempat 2021.

“Berdasarkan Marginal Propensity to Consume (MPC) yang berada pada paras 0.71, ia akan menghasilkan jumlah tambahan perbelanjaan sekitar RM2.2 bilion,” katanya.

Sementara itu, Ahli Ekonomi MIDF Research, Abdul Mui’zz Morhalim, berkata BKC Fasa 1 adalah satu rangsangan ekonomi yang baik dan sokongan yang amat diperlukan khususnya rakyat dalam kalangan B40 dan M40 yang terkesan akibat pandemik Covid-19 yang masih berlanjutan.

Beliau berkata, selain BKC, program lain seperti Bantuan Prihatin Rakyat, moratorium bayaran balik serta pengeluaran i-Sinar dan i-Citra bagi pencarum Kumpulan Wang Simpanan Pekerja (KWSP) akan turut menyokong pertumbuhan perbelanjaan pengguna.

Pensyarah Ekonomi Universiti Utara Malaysia (UUM), Profesor Madya Dr Irwan Shah Zainal Abidin pula berpandangan bahawa pembayaran BKC Fasa 1 itu adalah manifestasi awal kepada Kabinet yang menekankan budaya kerja berprestasi tinggi dan menunjukkan kerajaan peka terhadap keperluan semasa rakyat.

Beliau berkata, penyaluran bantuan tunai itu dijangkakan akan merangsang permintaan domestik negara dengan memacu sektor penggunaan swasta dan juga dapat menyegarkan sedikit sektor perniagaan terutamanya perusahaan kecil dan sederhana (PKS), yang masih lagi begitu terkesan pada ketika ini.

“Dari segi penggandaan ekonomi agak terhad, namun ia sedikit sebanyak memberikan kelegaan kepada golongan yang menerima manfaat ini, seperti mereka yang dalam kategori miskin tegar, golongan B40, M40, dan juga golongan bujang yang berkelayakan.

“Kesan pengganda ini dapat dilihat terutamanya pada akhir suku ketiga tahun ini dari segi peningkatan dalam perbelanjaan boleh guna rakyat, penggunaan swasta, dan beberapa sektor khusus, seperti sektor perkhidmatan dan sub-sektor perkhidmatan, sektor makanan dan minuman, perdagangan borong dan runcit, dan juga industri yang berasaskan makanan,” katanya.

Bagi peserta industri peruncitan pula, Setiausaha Agung Persatuan Peruncit Bumiputera (BRO), Mohamed Mustakim Manaf, berkata peruntukan RM3.1 bilion itu secara langsung akan menyuntik aliran tunai ke dalam pasaran dan pihaknya berharap akan berupaya merangsang sektor peruncitan.

Bagaimanapun, beliau berkata, jika bantuan tunai itu lebih bertumpu untuk warga B40 dan B40 melangsaikan hutang pinjaman kad kredit, kereta ataupun rumah, maka impak kepada sektor peruncitan adalah terhad.

“Kita tetap berterima kasih kepada kerajaan di bawah pimpinan Perdana Menteri, Datuk Seri Ismail Sabri Yaakob yang pantas memberi kelulusan untuk segera mengagihkan bantuan ini demi kebaikan warga B40 dan M40. Apa juga suntikan tunai ke dalam pasaran tetap dijangka membantu sektor peruncitan,” katanya.


Dokumen perjanjian dengan Ismail Sabri tular dalam media sosial

Tular dalam media sosial ketika ini dokumen berhubung perjanjian yang dimerterai dengan Datuk Seri Ismail Sabri Yaakob sebagai syarat untuk menyokongnya sebagai Perdana Menteri dengan Bersatu dan PAS.

Dokumen yang tular dalam platform media sosial Facebook mengesahkan terdapat terma berhubung jawatan Timbalan Perdana Menteri (TPM), disamping perlu mengadakan pilihan raya umum ke-15 (PRU-15) selewat-lewatnya pada Julai tahun ini.

“Pihak-pihak bersetuju jawatan Timbalan Perdana Menteri diserahkan kepada Ahli Parlimen yang ditetapkan oleh Parti Pribumi Bersatu Malaysia (Bersatu), manakala jumlah anggota Jemaah Menteri dan Timbalan Menteri yang diperuntukkan kepada parti-parti dikekalkan.

“Hanya perubahan portfolio akan ditentukan melalui perbincangan bersama,” menurut dokumen yang tular tersebut.

Ia sekaligus membuktikan kenyataan mantan Perdana Menteri Tan Sri Muhyiddin Yassin yang juga Presiden Bersatu sebelum ini berhubung kewujudan perjanjian tersebut adalah sahih, ia walaupun terdapat pihak-pihak yang cuba mempertikaikannya.

Perjanjian tersebut juga ditandatangani dua saksi iaitu Setiausaha Agung Bersatu Datuk Seri Hamzah Zainudin dan Ahli Parlimen Ketereh Tan Sri Annuar Musa.

Selain perjanjian untuk melantik TPM, turut dipersetujui adalah berhubung isu pembubaran Parlimen.

“Perdana Menteri yang baharu dilantik juga hendaklah memberikan akujanji akan mengadakan rundingan dan mencapai suatu persefahaman dengan pihak-pihak sebelum menentukan tarikh pembubaran Parlimen ke-14 yang akan diadakan selewat-lewatnya pada bulan Julai 2022 atau mana-mana tarikh yang dipersetujui bersama,” menurut dokumen itu lagi.

Semalam, Muhyiddin juga memberitahu draf perjanjian tersebut digubal oleh Setiausaha Agung PAS, Datuk Seri Takiyuddin Hassan bersama Presiden PAS, Tan Sri Abdul Hadi Awang.

“Jadi, mungkin Tok Guru boleh memeriksa kembali dengan Takiyuddin. Beliau sendiri yang sebenarnya adalah draftman kepada perjanjian itu. Itu kenyataan yang sebenarnyalah.

“Kesemua pimpinan tertinggi PN tahu mengenai itu dan kehadiran kita (Perikatan Nasional) dalam kerajaan sekarang ini pun atas dasar PN. Bukan atas nama parti sahaja,” katanya berhubung perkara perjanjian itu.

Muhyiddin menjelaskan berhubung isu perjanjian yang termaktub antara Ismail Sabri dengan PN, ia termasuk jawatan TPM dan beberapa perkara lain yahg termasuk dalam perjanjian tersebut.

Terdahulu, manta Ketua Setiausaha Sulit Muhyiddin ketika menjadi PM, Datuk Dr Marzuki Mohamad tampil mengesahkan wujud perjanjian berkenaan.


SPRM tahan dua CEO kes kapal tempur TLDM RM9.128 bilion

Suruhanjaya Pencegahan Rasuah Malaysia (SPRM) menahan dua ketua pegawai eksekutif (CEO) sebuah syarikat susulan penemuan petunjuk baharu dalam siasatan ke atas kontrak perolehan enam kapal tempur pesisir pantai (LCS) oleh Bousted Naval Shipyard Sdn Bhd (BNS).

Menurut sumber SPRM, individu yang masing-masing berusia 49 dan 79 tahun adalah CEO syarikat yang terlibat dalam projek tersebut ditahan ketika hadir memberi keterangan di Ibu Pejabat SPRM di Putrajaya petang kelmarin, lapor Bernama.

Sumber itu berkata kedua-dua individu itu disyaki melakukan penyelewengan dan menerima rasuah menerusi pembayaran yang dibuat kepada tiga syarikat di luar negara.

Salah seorang daripada mereka juga disyaki menerima rasuah daripada subkontraktor yang dilantik bagi mengendalikan projek tersebut, menurut sumber itu.

Sumber itu berkata siasatan kes tersebut tertumpu kepada kesalahan di bawah Seksyen 16 Akta SPRM 2009 kerana menerima rasuah dan Seksyen 409 Kanun Keseksaan kerana pecah amanah.

Ketua Pesuruhjaya SPRM, Tan Sri Azam Baki mengesahkan penahanan baharu itu.

Pada 21 November lalu, Presiden Persatuan Veteran Tentera Laut Diraja Malaysia (PVTLDM), Laksamana Pertama (B) Mohamad Imran Abd Hamid, membuat laporan kepada SPRM berhubung projek pembinaan enam kapal LCS yang gagal diserahkan mengikut jadual.

Projek bernilai RM9.128 bilion itu dianugerahkan kepada BNS oleh kerajaan melalui Kementerian Pertahanan dengan RM6 bilion sudah dibayar bagi tujuan pembinaan keenam-enam kapal tersebut secara serentak.

Untuk rekod, enam LCS kelas Frigat akan dilengkapi peralatan dan sistem untuk peperangan empat dimensi antaranya sistem Surface to Air Missile (SAM), Surface to Surface Missile (SSM), Medium Caliber Gun (MCG), Small Caliber Gun (SCG), Towed Array Sonar (TAS), Torpedo dan juga Decoy Launching System (DLS) yang canggih.

Selain itu, LCS yang diperolehi ini mempunyai reka bentuk stealth yang moden dan bakal memenuhi keupayaan pertahanan abad ke-21. Perolehan ini akan turut mengukuhkan TLDM sebagai sebuah angkatan laut yang kredibel di rantau Asia Tenggara dan antarabangsa.

Bagaimanapun, hingga kini tiada satu pun LCS yang disiapkan dan diserah kepada Tentera Laut Diraja Malaysia (TLDM), walaupun perjanjian kontrak pada Januari 2014 menggariskan bahawa LCS 1 sepatutnya diserahkan kepada kerajaan pada April 2019.

Pada penggulungan Rang Undang-Undang (RUU) Perbekalan 2021 peringkat jawatankuasa bagi Kementerian Pertahanan di Dewan Rakyat pada 2020, Datuk Seri Ismail Sabri Yaakob yang ketika itu Menteri Pertahanan, berkata kerajaan setakat ini menolak pilihan penyelesaian pertama bagi merungkai isu berkaitan pembinaan (LCS) iaitu melantik Naval Group France sebagai kontraktor penyelamat untuk menyiapkan sekurang-kurangnya dua unit LCS.


Sokong tubuh RCI siasat kerajaan bayar RM6 bilion tapi LCS tak siap

Kerajaan perlu menubuhkan Suruhanjaya Siasatan Diraja (RCI) bagi menyiasat perolehan enam kapal tempur pesisir pantai (LCS) bernilai RM9 bilion untuk Tentera Laut Diraja Malaysia (TLDM), kata Ahli Parlimen veteran Lim Kit Siang hari ini.

Ahli Parlimen Iskandar Puteri itu berkata terdapat banyak persoalan mengenai isu itu dan siasatan bebas diperlukan untuk mengetahui sama ada terdapat “tangan tersembunyi” yang terlibat menyebabkan kerajaan membayar lebih RM6 bilion kepada kontraktor yang gagal menyiapkan dan menghantar mana-mana daripada enam kapal yang ditauliahkan.

Beliau menyokong gesaan musuh politiknya Ketua Penerangan Bersatu Datuk Wan Saiful Wan Jan supaya RCI ditubuhkan, sambil menyatakan parti itu diwakili oleh sembilan menteri dalam Kabinet Datuk Seri Ismail Sabri Yaakob seramai 32 anggota.

“Adakah sesiapa di antara mereka akan mencadangkan dalam Kabinet akan datang penubuhan RCI terhadap skandal LCS RM9 bilion dan adakah sembilan menteri Bersatu akan bertindak sebagai satu blok untuk menyokong penubuhan RCI itu?,” soal Kit Siang dalam satu kenyataan.

Veteran DAP itu juga bertanya sama ada menteri daripada parti lain di dalam Kabinet Naib Presiden UMNO itu akan menyokong gesaan penubuhan RCI jika kebanyakan rakan mereka menyokongnya.

Selain Bersatu, Lim menegaskan bahawa Kabinet mempunyai 12 menteri UMNO, empat daripada Parti Pesaka Bumiputera Bersatu dari Sarawak, tiga daripada PAS, dan masing-masing seorang daripada MCA, MIC, dan Parti Bangsa Malaysia.

Lim menyatakan bahawa istilah “tangan tersembunyi” untuk merujuk kepada skandal LCS pertama kali digunakan oleh Wan Saiful, dan ahli jawatankuasa khas sebelum ini yang ditubuhkan untuk menyiasat isu itu, Datuk Mohd Tap Salleh.

“Adakah ‘tangan tersembunyi’ di sebalik skandal LCS RM9 bilion? Ini sememangnya memerlukan RCI,” tambah Kit Siang lagi.

Semalam, Wan Saiful berkata kerajaan perlu menubuhkan RCI bagi merungkai kemelut berhubung skandal pembelian enam kapal LCS bernilai RM9 bilion yang gagal disiapkan sehingga sekarang.

Menurutnya langkah menubuhkan RCI akan dapat memastikan dalang disebalik skandal kapal tak siap tersebut dapat dibawa ke muka pengadilan dan menyokong supaya Suruhanjaya Pencegahan Rasuah Malaysia (SPRM) mengambil tindakan dengan segera.

“Saya juga menyokong tindakan SPRM menyiasat perkara ini. SPRM mesti diberikan kebebasan dan kuasa untuk menyiasat sepenuhnya.

“Apa yang membimbangkan ialah ‘tangan-tangan ghaib’ di sebalik skandal ini sedang cuba mengelak dan enggan bertanggungjawab ke atas skandal ini, sedangkan semua rakyat tahu mereka yang terbabit tidak malu langsung untuk merompak harta negara untuk kepentingan sendiri,” kata Wan Saiful.

Mohd Tap ialah ahli Jawatankuasa Siasatan Khas Tadbir Urus, Perolehan dan Kewangan Awam (JKUSTUPKK) yang ditugaskan pada 2020 untuk meneliti perjanjian LCS dan melaporkan kepada Jawatankuasa Kira-kira Wang Negara (PAC) – badan pemantau dwipartisan Parlimen.

Semasa prosiding PAC pada 2020, Mohd Tap telah menegaskan bahawa kedua-dua perubahan reka bentuk LCS daripada Sigma kepada Gowind dan rundingan harga telah dilakukan dalam masa beberapa hari, sambil menegaskan “…tidak mungkin. Melainkan ada tangan tersembunyi yang terlibat dalam perkara ini”.

PAC baru-baru ini membentangkan penemuannya di Parlimen tetapi menekankan bahawa laporan jawatankuasa khas yang dimintanya mengandungi beberapa bahagian yang telah disunting dan tidak didedahkan sepenuhnya.

Mengulas lanjut, Kit Siang bertanya sama ada Menteri Pertahanan Datuk Seri Hishammuddin Hussein telah memohon untuk mendapatkan kelulusan Kabinet bagi menyahklasifikasi sepenuhnya laporan jawatankuasa khas mengenai perjanjian perolehan seperti yang disyorkan oleh PAC.

“Jika tidak, bolehkah Hishammuddin menyatakan sama ada beliau bersetuju dengan penyahklasifikasian laporan JKUSTUPKK dan bila beliau bercadang untuk melaksanakannya,” soal Kit Siang.

Laporan PAC yang dikeluarkan pada 8 Ogos menyatakan kontrak 10 tahun bernilai RM9.128 bilion dari Oktober 2013 hingga Oktober 2023 telah diberikan melalui rundingan terus kepada kontraktor Boustead Naval Shipyard Sdn Bhd (BNS) untuk pembekalan enam LCS.

Jawatankuasa itu juga berkata kerajaan Malaysia setakat ini telah membayar RM6.083 bilion kepada kontraktor, tetapi tiada satu pun daripada enam kapal LCS telah disiapkan. Berdasarkan jadual asal, lima daripada enam kapal LCS sepatutnya telah siap dan diserahkan pada Ogos 2022.

Menurut PAC, projek itu telah mengalami lebihan kos sebanyak RM1.4005 bilion kerana bayaran kerajaan kepada BNS tidak digunakan sepenuhnya untuk projek LCS, dengan menyatakan bahawa lebihan RM1.4 bilion termasuk RM400 juta yang dibelanjakan untuk bayar hutang lama untuk projek Kapal Peronda Generasi Baharu.

Laporan PAC berkata peralatan yang disimpan dalam simpanan untuk projek LCS dianggarkan bernilai RM1.7 bilion, dengan anggaran 15 peratus daripadanya sudah usang.


Jenazah pendaki Everest negara selamat tiba di ibu negara

Jenazah peserta misi pendakian Malaysia Everest 2023 (ME2023) yang juga Pengarah Angkatan Pertahanan Awam Malaysia (APM) Kedah Lt Kol Awang Askandar Ampuan Yaacub, selamat tiba di Lapangan Terbang Antarabangsa Kuala Lumpur (KLIA) kira-kira pukul 7.30 pagi tadi.

Terdahulu, jenazah mangsa diterbangkan menerusi pesawat MH115 yang berlepas dari Kathmandu, Nepal semalam (26 Mei) pada pukul 11.30 malam (waktu Kathmandu), lapor Bernama.

Jenazah akan dibawa balik ke Kota Kinabalu, Sabah dengan penerbangan MH2646 pukul 11.35 pagi dan dijangka tiba di Lapangan Terbang Kota Kinabalu pada 2.15 petang ini.

Pada sesi penghormatan terakhir yang diadakan di Kompleks Kargo KLIA di sini hari ini, yang disertai lebih 70 anggota APM, turut diadakan bacaan Yasin dan tahlil dipimpin Lt Bersekutu Pertahanan Awam Miszlee Samais.

Raja Muda Kedah Tengku Sarafuddin Badlishah Sultan Sallehuddin dan Che Puan Muda Zaheeda Mohamad Ariff turut berkenan berangkat menziarahi jenazah dan memberi penghormatan terakhir.

Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas) Datuk Armizan Mohd Ali semalam dilaporkan berkata atas permintaan ahli keluarga, jenazah akan dibawa ke kediaman mereka di Kampung Benoni, Papar, Sabah dan kemudiannya ke Masjid Jamek As-Salam Benoni untuk solat jenazah.

Jenazah Allahyarham akan dikebumikan di Tanah Perkuburan Islam, Kampung Benoni dengan mengikut istiadat penghormatan APM.

Media tempatan sebelum ini melaporkan Awang Askandar meninggal dunia sehari selepas terjatuh ketika melakukan pendakian ke Gunung Everest dan hanya memerlukan kira-kira 20 minit untuk sampai ke puncak, pada ketinggian kira-kira 8,000 meter dari aras laut.

Allahyarham ketika itu bersama seorang lagi pendaki negara Muhammad Hawari Hashim, 33, yang merupakan seorang Orang Kurang Upaya (OKU) pendengaran.

Muhammad Hawari dilaporkan hilang setelah berjaya menawan puncak tertinggi dunia itu dan usaha mencarinya masih dijalankan.


‘Kasut syaitan’ ada darah manusia: Nike saman syarikat pengeluar

Pembuat kasut sukan jenama terkemuka, Nike Inc, menyaman sebuah syarikat berpangkalan di New York yang mengeluarkan ‘kasut syaitan’ yang kononnya mengandungi setitik darah manusia sebagai sebahagian daripada kolaborasi dengan penyanyi rap Lil Nas X.

Dalam saman yang dikemukakan semalam, Nike berkata, MSCHF Product Studio Inc, melanggar dan menghina cap dagangannya dengan warna kasut hitam dan merah bertemakan syatian, yang mula dijual di dalam talian sejak semalam.

Bagaimanapun, penyanyi rap itu tidak dinamakan sebagai defendan.

Kasut itu adalah Nike Air Max 97 yang disesuaikan dan mengandungi dakwat merah dan ‘setitik darah manusia’ di ruang tapak kaki., menurut laman web yang menyifatkan 666 pasang kasut yang dijual itu adalah edisi terhad.

Beberapa media melaporkan kasut itu habis dijual tidak sampai seminit pada harga AS$1,018 sepasang.

Nike dalam saman yang difailkan di Mahkamah Persekutuan di New York berkata, pengeluaran kasut itu dibuat tanpa kelulusan dan kebenaran, dan syarikat itu tidak terbabit langsung dengan projek berkenaan.

“Terdapat bukti kekeliruan di pasaran sehingga ada pihak yang mengajak memboikot Nike sebagai tindak balas pelancaran kasut syaitan MSCHF, berdasarkan kepada salah faham bahawa Nike memberi kebenaran mengeluarkan kasut itu,” kata Nike.

Nike meminta mahkamah dengan segera menghentikan MSCHF daripada memenuhi permintaan pasaran kasut itu dan memohon perbicaraan di hadapan juri bagi mendapatkan ganti rugi. – Agensi


Berita baik bagi individu yang sudah lengkap dua dos tidak lama lagi

Prosedur operasi standard (SOP) yang baharu lebih longgar bagi individu melengkapkan dua dos suntikan vaksin Covid-19 akan diumumkan dalam masa terdekat tidak lama lagi.

Perdana Menteri Tan Sri Muhyiddin Yassin berkata berita baik itu akan diumumkan dalam beberapa hari lagi dan ia akan memberikan kelonggaran termasuk untuk merentas sempadan negeri serta melakukan aktiviti sosial seperti bersukan atau pun makan di restoran.

“Kita akan muktamadkan perkara ini dan saya akan umumkannya sebagai satu pakej penuh, termasuk dalam aspek sosial, sukan, dan aktiviti makan di restoran. Perincian ini akan diumumkan tidak lama lagi,” katanya lapor Bernama semasa temu ramah khas dengan media hari ini.

Beliau berkata antara kelonggaran yang diberikan termasuk SOP bagi pergerakan dalam negara, termasuk perjalanan rentas sempadan terutama melibatkan suami atau isteri yang tinggal berjauhan.

“Saya benar-benar berharap langkah ini akan memberikan sedikit ruang, keselesaan bagi orang ramai untuk meneruskan kehidupan dengan lebih baik,” katanya.

Pada 17 Julai lepas perdana menteri mengumumkan bahawa kelonggaran bagi individu yang telah melengkapkan dua dos suntikan vaksin COVID-19 akan diputuskan di mesyuarat Pelan Pemulihan Negara (PPN) dalam minggu ini.

Beliau dilaporkan berkata ini selaras dengan pembukaan lebih banyak sektor ekonomi apabila negeri beralih ke Fasa Dua PPN, terutama melibatkan kawasan Lembah Klang.

PPN dijadualkan untuk dibentangkan oleh perdana menteri dalam Sidang Khas Parlimen yang bermula Isnin ini.

Merujuk kepada persidangan parlimen, Muhyiddin berkata walaupun sesi itu akan dibuka untuk perbahasan, kerajaan tegas dengan keputusan untuk meneruskan PPN sehingga keadaan negara pulih.


[KEMAS KINI] Tanah runtuh: Mangsa maut meningkat 16, 17 masih hilang

Enam belas individu, kebanyakannya wanita, termasuk seorang kanak-kanak lima tahun, antara yang dilaporkan terkorban dalam kejadian tanah runtuh di sebuah tapak perkhemahan berhampiran Father Organic Farm, di Batang Kali, Selangor, awal pagi tadi (16 Disember 2022).

Kementerian Pembangunan Kerajaan Tempatan memaklumkan setakat ini:

Jumlah mangsa: 94 orang
Jumlah selamat: 61 orang
Jumlah meninggal: 16 orang
Jumlah belum dijumpai: 17 orang

Terdahulu, Menteri Kesihatan, Dr Zaliha Mustafa sambil memaklumkan semua mayat dihantar ke Hospital Sungai Buloh dan ada yang masih di lokasi kejadian.

“Kita akan berkoordinasi dengan Hospital Kuala Lumpur (HKL) khususnya kerana HKL ada kapasiti yang lebih besar,” katanya pada sidang media selepas melawat mangsa yang cedera dalam kejadian itu di Hospital Selayang, hari ini.

Sementara itu, Yang Dipertua Persatuan Ibu Bapa dan Guru (PIBG) SJKC Mun Choong, U Chin Ong, mengesahkan lebih 20 guru dan keluarga mereka adalah mangsa tanah runtuh di Gohtong Jaya itu.

Beliau menjelaskan berdasarkan maklumat yang diterimanya setakat ini, beberapa guru yang berjaya diselamatkan pihak berkuasa dihantar ke HKL untuk menerima rawatan.

“Selain HKL, ada guru dipindahkan ke Balai Polis Hulu Yam Bharu untuk menerima rawatan daripada petugas HKL. Saya bergegas dari Selayang ke balai ini untuk mendapatkan maklumat terbaharu.

“Ada seorang guru wanita bersama bayinya masing-masing menangis ketika dirawat tadi, nasib baik mereka hanya cedera ringan. Saya juga ada bawa susu untuk bayi itu,” katanya menurut laporan BH.

Chin Ong berkata, guru terbabit bersama keluarga mereka mengambil keputusan untuk bercuti dengan mendirikan khemah di ladang terbabit, selama tiga hari sejak Rabu lalu.

“Mereka berkhemah sempena cuti persekolahan hujung tahun. Mereka patut pulang ke kediaman masing-masing pagi ini.

“Guru terbabit bercuti di ladang itu kerana berasakan kawasan itu selamat dan rata. Ada dua kem di kawasan itu, kejadian tanah runtuh teruk di kem satu,” katanya.

Terdahulu, pagi tadi, Pengarah Jabatan Bomba dan Penyelamat Malaysia (JBPM) Selangor, Datuk Norazam Khamis, berkata dianggarkan 100 orang dikhuatiri menjadi mangsa dalam kejadian tanah runtuh berkenaan.

Norazam berkata, pihaknya menerima panggilan kecemasan berhubung kejadian itu jam 2.24 pagi dan sepasukan 20 anggota bersama jentera dari Balai Bomba dan Penyelamat (BBP) Kuala Kubu Baru, Rawang dan Genting Highlands dikejarkan ke lokasi kejadian.

Katanya, maklumat daripada pasukan perubatan mendapati seramai 31 mangsa berjaya ditemukan dan berada dalam keadaan selamat.


Ahli UMNO perlu ikut gesaan PMX jangan undi parti lain, kata Mahdzir

Gesaan Datuk Seri Anwar Ibrahim kepada ahli-ahli UMNO jangan mengundi parti lain pada Pilihan Raya Negeri (PRN) perlu diikuti, kata Datuk Seri Mahdzir Khalid.

Pengerusi Barisan Nasional (BN) Kedah itu senada dengan Perdana Menteri (PMX) dan juga Presiden PKR itu yang mahu ahli-ahli UMNO menyokong Pakatan Harapan (PH) pada PRN 12 Ogos depan dengan menyifatkan ia sebagai satu peringatan supaya tidak belot menyokong Perikatan Nasional (PN).

Menurutnya, peringatan itu juga dibuat agar ahli UMNO tidak melakukan undi protes terhadap PH berikutan PH kini menjadi rakan politik BN.

“Sebenarnya itu bukan ugutan, sepatutnya memang seperti itu. Mana-mana ahli yang menganggotai parti itu sudah semestinya mengundi parti itu, bukan kepada pihak lawan.

“Kita jadi ahli UMNO tetapi tidak mengundi UMNO, semua orang tahu tindakan itu mengkhianati parti,” katanya dipetik laporan Sinar Harian.

Mahdzir berkata, ia merupakan peringatan biasa daripada seorang pemimpin kepada ahli parti menjelang PRN yang akan diadakan bulan depan.

“Peringatan ditujukan kepada ahli, sebab ada kalangan pemimpin UMNO yang sudah keluar daripada UMNO, atau telah berhenti menjadi ahli UMNO, atau dipecat daripada parti.

“Kumpulan-kumpulan itu masih ada dalam masyarakat. Kalau mereka ahli parti lain pun, tetapi tak undi parti itu, itu pun satu pengkhianatan,” jelasnya.

Anwar ketika berucap pada Jelajah Perpaduan Madani dan Pelancaran Jentera Perpaduan Kedah di Padang Awam Guar Chempedak, pada Sabtu mengingatkan ahli UMNO dan bekas ahli parti itu supaya tidak sama sekali memberikan undi mereka kepada musuh.

Pengerusi PH itu berkata, tindakan ahli UMNO mahupun bekas ahli UMNO mengundi musuh politik adalah satu pengkhianatan besar kepada bangsa, parti dan agama.

Mengulas sama ada akan berlaku undi protes ahli UMNO terhadap calon PH, Mahdzir yakin ahli BN mahupun PH sudah memahami konsep Kerajaan Perpaduan dan akan saling menyokong antara satu sama lain.

“Sehingga kini, sejak kerjasama BN-PH terjalin, saya percaya masyarakat sudah faham makna Kerajaan Perpaduan.

“Cuma saya akui ada sedikit sebanyak kerisauan namun kita cuba yang terbaik di tempat masing-masing untuk berikan kefahaman bahawa BN dan PH kini telah tubuhkan Kerajaan Perpaduan dan berada dalam sebuah kerajaan,” ujarnya.